Maraton Maut yang Mengorbankan 21 Nyawa

Maraton adalah perlumbaan jarak jauh dengan jarak rasmi sejauh 42.195 kilometer atau 26 batu 385 ela. Biasanya, perlumbaan ini dilakukan di jalan raya tetapi juga boleh merangkumi laluan denai atau jalan tidak berturap.

Acara maraton diadakan sebagai peringatan kepada perjalanan bersejarah askar Yunani bernama Pheidippides. Dia merupakan utusan yang ditugaskan ketika Yunani bertempur dengan tentera Parsi pada Peperangan Marathon (490 SM).

Pheidippides diarahkan ke Sparta dari Marathon untuk meminta bantuan ketika Parsi mendarat di Marathon, Greece. Perjalanan pergi dan balik itu memakan masa selama dua hari dengan jarak keseluruhan 240 km.

Dia kemudian berlari pula ke Athens sejauh 40 km (25 batu) untuk melaporkan kemenangan Yunani dalam peperangan itu. Phidippides dikatakan rebah dan meninggal dunia sebaik sahaja sampai dan berkata "kita menang".

Demi memperingati perjuangan itu, acara maraton diadakan setiap tahun dan menjadi salah satu acara Olimpik rasmi pada 1896 walaupun jarak standard yang digunakan pada hari ini ditentukan pada 1921. Kini, ratusan acara maraton diadakan di seluruh dunia setiap tahun.

Walaupun hampir semua penganjur maraton menyediakan kemudahan dan bantuan yang sepatutnya seperti laluan yang selamat, penyelia dan pasukan perubatan tetapi ia tidak 100 peratus menjamin keselamatan para peserta.

Pada tahun 2021, satu larian maraton yang diadakan di China telah menjadi tular apabila puluhan peserta maut dan ramai lagi yang mengalami kecederaan.

Larian maraton sejauh 100 km yang diadakan di Hutan Batu Sungai Kuning di wilayah barat laut Gansu pada hari Sabtu itu bermula pada jam 9.00 pagi waktu tempatan.

Seramai 172 pelari telah menyertai maraton itu termasuklah beberapa pelari legenda negara itu.

Kira-kira tiga jam setelah perlumbaan bermula, laluan maraton di bahagian pergunungan telah dilanda hujan lebat, cuaca sejuk dan disusuli hujan ais secara mengejut.

Menurut pihak berkuasa dari bandar Baiyin yang berdekatan, keadaan ini menyebabkan suju jatuh menjunam dengan begitu pantas.

Sebahagian besar pelari yang terkandas dilaporkan mengalami hipotermia dan kehilangan arah apabila cuaca sejuk menjejaskan jarak penglihatan mereka.

Salah seorang pelari yang tidak mahu dikenali berkata, hujan batu yang turun itu seakan-akan "peluru yang menghentam wajah".

Malah, dia dan beberapa pelari lain berada di bahagian gunung yang agak curam. Mereka berada di kawasan terbuka dan tiada tempat perlindungan.

Para peserta kebanyakannya tahu bahawa akan ada angin kuat dan hujan tetapi tidak menyangka bahawa cuaca akan menjadi begitu ekstrem.

Sejurus selepas menerima isyarat daripada pelari yang meminta bantuan, penganjur maraton telah menghantar pasukan penyelamat dan memulakan misi mencari mangsa.

Datuk bandar kota Baiyin, Zhang Xuchen, yang juga merupakan penganjur larian itu memberitahu bahawa keadaan cuaca bertambah buruk pada jam 2.00 petang dan perlumbaan itu terpaksa dibatalkan.

Operasi menyelamat yang melibatkan lebih daripada 1,200 orang penyelamat dilancarkan. Operasi itu juga dibantu oleh drone yang dilengkapi pengimejan termal dan pengesan radar.

Namun, usaha menyelamat itu terbukti sudah terlambat bagi beberapa peserta. Kebanyakan peserta telah diserang hipotermia ketika sedang menunggu untuk diselamatkan. Malah, para penyelamat juga dilihat mengalami kesukaran melakukan operasi dalam cuaca sebegitu.

Kemalangan itu telah mencetuskan kemarahan orang ramai di media sosial China. Kemarahan mereka tertumpu terutamanya kepada pihak berkuasa bandar Baiyin yang tidak melakukan perancangan teliti mengenai larian maraton itu.

Dalam sidang media pada hari berikutnya, Zhang Xuchen mewakili penganjur maraton telah menyatakan perasaan bersalah dan menyesal. Dia turut mengucapkan takziah dan simpati kepada keluarga mangsa yang terkorban dan cedera.

Daripada keseluruhan 172 orang peserta maraton, seramai 21 orang telah terkorban akibat kejadian malang ini. Rakyat China memberikan penghormatan dalam talian kepada mangsa terutamanya dua pelari utama negara yang turut terkorban.

Liang Jing, juara ultramaraton negara dan Huang Guanjun, pelari maraton cacat pendengaran yang memenangi maraton di Sukan Paralimpik Kebangsaan pada 2019 adalah atlet terkenal China yang kehilangan jiwa dalam perlumbaan itu.

Kehilangan Liang Jing yang turut dikenali sebagai Jeneral Liang yang menjadi insparasi ramai pelari lain memberi kesan besar terhadap sukan itu di China.

Diharap agar kejadian ini menjadi iktibar dan pengajaran bagi mana-mana penganjur sukan lain di seluruh dunia. Keselamatan adalah perkara paling penting agar kemalangan seperti ini tidak berulang lagi.

3. Maraton China : Peminat ratapi pemergian pelari utama negara


Bagaimana Jika Ular Titanoboa Masih Hidup Pada Hari Ini?

Hari ini, haiwan-haiwan seperti gorila, orang utan atau singa dilihatkan sebagai raja hutan.

Namun kira-kira 58 juta tahun yang lalu, ada makhluk dahsyat lain yang sangat ditakuti haiwan lain.

Para saintis memanggil haiwan ini sebagai Titanoboa Cerrejonensis dan ia merupakan ular seberat 1,000 kilogram dengan panjang 12 meter.

Jika anda tidak dapat membayangkan betapa besarnya ular ini, panjangnya adalah seperti bas sekolah dan seberat badak sumbu.

Dipercayai bahawa setelah kepupusan yang membunuh dinosaur, ular raksasa ini mengambil takhta makhluk paling dahsyat dan berada di puncak rantai makanan di hutan Amerika Selatan.

Dilihatkan tiada haiwan lain yang berpeluang mencabar haiwan ini untuk tempoh yang lama dan tiada pemangsa yang dapat memburu ular Titanoboa.

Dan sudah tentunya Titanoboa telah pupus pada hari ini namun pastinya kita tidak dapat membayangkan bagaimana makhluk raksasa ini hidup di muka Bumi satu ketika dahulu.

Dengan hutan yang hanya merangkumi 7% sahaja dari daratan Bumi serta suhu global yang semakin meningkat, mampukah Titanoboa bertahan jika masih wujud?

Adakah kita dapat melihat semula haiwan ini menyelusuri hutan di Bumi?

Dari segi saiz, tidak perlu kita bandingkan dengan ular-ular moden kerana saiz Titanoboa tersangatlah dahsyat.

Malah, ular terbesar pada hari ini iaitu Anaconda sekalipun kelihatan sangat kerdil jika dibandingkan dengan Titanoboa.

Disebabkan deposit yang masih kekal hingga ke hari ini di Colombia, kita dapat mendapatkan sisa dari salah satu makhluk terhebat yang pernah hidup di ekosistem tropika kuno.

Selepas kepupusan dinosaur, hutan Amerika Selatan berubah menjadi jauh lebih besar, panas dan basah. Sungai sentiasa membanjiri pokok-pokok dan lumpur menutupi dahan, daun serta bangkai haiwan, mewujudkan lapisan bahan yang terurai.

Seperti yang anda jangkakan, persekitaran yang kaya ini sangat baik untuk Titanoboa.

Walaupun ia kelihatan seperti ular boa pembelit, namun para saintis menyatakan bahawa tingkah laku haiwan ini menyerupai tingkah laku anaconda moden.

Ia mempunyai kedua-dua ciri dahsyat iaitu kekuatan dari badannya yang besar serta kepantasan kerana bentuknya, menjadikannya pemangsa yang sangat menakutkan.

Adalah munasabah untuk kita menganggap bahawa Titanoboa adalah seperti ular lain, yang memakan apa sahaja yang dapat ditangkapnya dengan syarat ia adalah haiwan, namun apakah kaedah serangan yang digunakan oleh haiwan ini?

Saintis menganggap bahawa raksasa ini menundukkan mangsanya dengan membelit sehingga mati seperti mana dilakukan ular pembelit moden.

Ular jenis ini menangkap dan membelit mangsa dengan sangat kuat sehingga paru-paru mangsa tidak dapat mengembang untuk bernafas, lalu mati akibat sesak nafas.

Walaupun Titanoboa tidak mempunyai taring untuk menyuntik racun, ular ini dipercayai memiliki deretan gigi yang terarah ke bahagian dalam mulut yang berfungsi seperti jaruh untuk membuatkan mangsa tidak dapat melepaskan diri.

Jika mangsa cuba melepaskan diri, gigi Titanoboa akan tertusuk lebih dalam membuatkan mangsa lebih sakit.

Soalan yang paling menarik untuk kita bincangkan, bagaimana haiwan raksasa ini boleh hidup dalam ekosistem kita pada hari ini? Mampukah ia bertahan, atau mampukah kita bertahan darinya?

Pertama sekali kita perlu membincangkan tentang suhu, di mana Titanoboa ini berasal dari iklim yang agak berbeza ketika ia berada di kemuncak kehebatannya.

Dianggarkan 60 juta tahun yang lalu, suhu di Amerika Selatan adalah sekitar 30 hingga 33 darjah Celcius, sementara purata kepanasan di rantau tersebut pada ketika ini adalah sekitar 27.5 darjah Celcius.

Suhu ini adalah tidak begitu sesuai untuk kehidupan Titanoboa. Satu cara untuk ular ini menyesuaikan metabolismanya adalah dengan menjadi lebih kecil dari segi saiz.

Ini kerana seperti mana-mana haiwan berdarah sejuk, suhu ular bergantung kepada habitatnya.

Di iklim yang lebih panas, reptilia dapat membesar dengan lebih ketara untuk menyerap lebih banyak tenaga yang diperlukan untuk memastikan metabolisme kekal berfungsi.

Jadi jika tiada faktor ini, Titanoboa mungkin tidak lagi sebesar satu ketika dahulu.

Rekod fosil menunjukkan bahawa spesies ular gergasi lain seperti Madtsoia berjaya bertahan kira-kira 20 juta tahun selepas Titanoboa pupus. Ini menunjukkan bahawa ular gergasi ini tidak pupus dalam tempoh yang cepat.

Dan disebabkan oleh saiz Madtsoia yang lebih kecil daripada Titanboa, adalah munasabah untuk kita menyokong teori saiz ular mengecil disebabkan suhu global yang semakin menurun.

Mungkin ular ini mengecil disebabkan suhu, namun bagaimana ia mampu bertahan jika masih hidup hari ini? Ketika zaman Titanoboa masih wujud, hutan adalah sangat berbeza daripada sekarang.

Hutan pada ketika itu sangat produktif dengan banyak biojisim dan terdapat sistem sungai meluas yang melintasi landskap sehingga mewujudkan biodiversiti yang kaya.

Mangsa tersedia dengan begitu meluar dan bagi raja hutan pada ketika itu, Titanoboa mempunyai diet yang pelbagai.

Namun, apakah yang akan menjadi makanan Titanoboa pada hari ini? Para saintis beranggapan bahawa sumber mangsa yang paling mungkin bagi Titanoboa adalah buaya.

Ini adalah kelakuan biasa di kalangan ular besar hari ini kerana haiwan ini dilihat menyerang dan menelan buaya.

Dan bagi Titanoboa, ini adalah sesuatu yang sangat mudah. Penyu juga mungkin menjadi makanan haiwan ini namun penyu pada hari ini tidaklah sebesar zaman Paleocene yang memudahkan ia diburu.

Mangsa yang paling mudah bagi Titanoboa sudah tentunya ikan bersaiz besar. Ular-ular lain pada hari ini seperti ular pembelit dan anaconda diketahui menjadikan ikan sebagai makanan dengan membelit haiwan tersebut sehingga mati.

Sesetengah burung dan mamalia kecil juga akan tersenarai sebagai menu Titanoboa dan akhir sekali, ular ini sudah tentunya akan memakan ular-ular lain yang lebih kecil kerana ular sememangnya diketahui dengan sifat kanibalisma.

Masalah lain untuk Titanoboa menyesuaikan diri dengan dunia kita pada hari ini sudah tentunya habitat.

Malang sekali, kawasan hutan hujan berpelbagai yang sangat subur di Colombia di mana ular gergasi ini berkembang telah memberi ruang kepada lombong arang batu terbesar di negara ini.

Kawasan tersebut juga terletak lebih tinggi dari permukaan laut berbanding 60 juta tahun yang lalu. Dalam kes ini, kemungkinan ular gergasi ini akan mencari tempat yang lebih sesuai untuk hidup.

Antara yang mungkin menjadi pilihan adalah lautan. Jika ini berlaku, ia akan menjadikan Titanoboa lebih berbahaya kerana daya apung air akan mengatasi kesan graviti terhadap badan membuatkan berat badan ular ini bukan satu masalah baginya.

Ini akan meningkatkan kepantasan dan kecekapan Titanoboa dalam menangkap mangsa. Ini juga adalah yang memungkinkan haiwan laut seperti ikan paus berkembang dengan begitu besar.

Jika Titanoboa dapat menyesuaikan diri dengan dunia hari ini, bagaimana pula perasaan dan reaksi kita hidup bersama-sama haiwan pra-sejarah ini?

Kita sudah biasa menjadi "ketua" kepada semua makhluk bernyawa di atas muka Bumi, namun jika ia melibatkan ular gergasi ini, terdapat dua kemungkinan.

Jika kita berasa terancam, kita boleh memburu makhluk ini sehingga ia pupus atau mengurangkan populasinya sehinggakan ia tidak berani untuk mengancam manusia.

Namun ia dianggap sebagai merugikan memandangkan kehebatan dan fungsi ular ini yang tersendiri. Lagipun, jika ular ini masih hidup, ia dapat memberikan manfaat yang tidak dijangkakan.

Kulit ular yang dicelup menjadi semakin popular dalam industri fesyen sebagai bahan utama kepada barangan seperti beg tangan dan kasut.

Dengan ini, Titanoboa dapat menawarkan kuantiti yang banyak kepada bahan mahal ini, menjadikan kulit ular lebih berpatutan daripada yang ada sekarang dalam membantu ekonomi global

Satu lagi kemungkinan adalah ular Titanoboa ini akan hidup di kawasan di mana kurangnya interaksi dengan manusia seperti perairan laut dalam.

Ia akan menjadikan haiwan air sebagai makanan dan menjalani kehidupan yang sangat berbeza yang dinikmati di hutan satu ketika dahulu.

Ataupun, mungkin ular ini benar-benar masih wujud dan tinggal di laut dalam pada hari ini.

Kita tidak dapat menafikan hal ini sepenuhnya dan menurut perkhidmatan Lautan Nasional Amerika Syarikat, kita baru sahaja menjelajahi 5% daripada lautan Bumi dan sebahagian besarnya masih tidak diterokai terutama permukaan lautan.

Melihatkan keadaan baru yang kita alami ketika ini iaitu iklim yang lebih panas disebabkan oleh pemanasan global, ia sebenarnya boleh mencetuskan kemunculan semula jenis ular raksasa seperti Titanoboa.

Seperti yang kita tahu, reptilia bergantung pada suhu luaran untuk memanaskan badan dan semakin panas suhu, maka semakin membesar saiz reptilia untuk menyelaraskan pertukaran tenaga.

Maka tidak hairanlah tempat yang sama di mana Titanoboa ditemui menjadi lokasi kepada kubur kura-kura dan buaya. menjadi kuburan untuk bergabung dengan kura-kura di buaya.

Walau bagaimanapun, para saintis menjelaskan bahawa evolusi seperti kemunculan semula haiwan yang telah pupus tidak akan berlaku dalam tempoh yang singkat.

Spesies baru memerlukan masa geologi untuk berkembang dan ini memerlukan masa yang lama lebih daripada sejuta tahun untuk ular gergasi ini kembali mendiami Bumi.


6 Mitos Berkaitan Yahudi dan Israel Yang Popular Di Malaysia

Sentimen agama dan kaum sering menjadi penghalang utama di kalangan rakyat Malaysia, membolehkan kita mampu melihat isu Palestin-Israel secara  objektif.

Ini kerana sentimen kita masih didorong emosi dan mitos yang sebenarnya boleh dijawab dengan fakta sekiranya kita cuba mencari penjelasannya. Ramai di luar sana mudah terpengaruh dengan perkongsian tular tanpa sumber, satu masalah besar di kalangan ahli masyarakat kita.

Oleh itu, kami cuba perjelaskan enam salah faham yang masih popular di kalangan rakyat Malaysia melibatkan isu rampasan Palestin oleh rejim zionis, agar kita lebih cakna tentang isu di sana - dalam perspektif yang berbeza.

Setiap kali Israel membedil Palestin, akan tular gesaan agar rakyat Malaysia memboikot rangkaian restoran McDonald. Ada pepatah sering dikongsikan berbunyi : 'makan di McDonald's seolah-olah kita sendiri sumbang dana peluru untuk tentera Israel tembak warga Palestin.'

Sudah bertahun-tahun mitos ini 'segar' sedangkan jika kita rajin membaca berita, sepatutnya kita tahu seluruh perniagaan McDonald's yang ada di negara kita telahpun dibeli konglomerat perniagaan gergasi dari Arab Saudi iaitu Kumpulan Perniagaan Ali Reza, melalui anak syarikat mereka Reza Food Services Co Ltd (RFS).

Sejak tahun 1994 RFS telah menjadikan rangkaian restoran McDonalds bawah kendalian mereka di Asia Barat dan telah berjaya mencapai persetujuan untuk membeli keseluruhan rangkaian restoran di Malaysia dan Singapura pada bulan Disember tahun 2016.

Apa yang agak melucukan pada 18 Mei 2021 - McDonald's Malaysia masih perlu melakukan laporan polis setelah tular mesej Whatsapp menggerakkan usaha memboikot rangkaian restoran tersebut di kalangan rakyat Malaysia, ekoran hubungkaitnya dengan Israel.

Entah berapa banyak laporan polis telah dibuat McDonald's Malaysia dalam tempoh 1 dekad, bagi mengawal impak penularan palsu kepada perniagaan mereka?

Satu salah faham kerap berleluasa di kalangan ahli masyarakat kita adalah berkenaan kritikan terhadap Yahudi, Israel dan Zionis yang bercampur aduk ; seringkali gagal membezakan ketiga-tiganya.

Orang Yahudi dituduh dengan bermacam dakwaan seperti jahat, busuk hati dan kejam sedangkan realitinya ketiga-tiganya berbeza; Yahudi adalah kepercayaan agama dan identiti bangsa, Zionis adalah piagam atau ideologi nasionalis/politik.

Sementara istilah Israel pula adalah nama negara haram yang telah pun ditubuhkan hasil rampasan tanah orang Palestin, diambil sempena nama gelaran Jacob (Nabi Yaakub as. dalam Islam) yang diberi gelaran itu oleh Tuhan setelah mengalahkan Tuhan dalam perlawanan gusti. 'Israil' dalam konteks ini bermakna 'dia yang bertembung dengan Tuhan dan menang.'

Wujud banyak organisasi penganut Yahudi lantang melawan apa yang cuba dilakukan oleh individu gerakan Zionis yang cuba menubuhkan sebuah negara atau kerajaan mutlak, berasaskan identiti dan kepercayaan spiritual yang dibawa oleh ajaran Yahudi.

Ideologi 'anti Zionis' ini haruslah difahami tidak terhad kepada masyarakat Islam semata-mata, sebaliknya turut dikongsi orang Yahudi yang benci dengan kemungkaran rejim Zionis walaupun mereka saudara seagama.

Kumpulan paling lantang di kalangan masyarakat penganut Yahudi yang melawan agenda Zionis adalah komuniti Yahudi Haredi, sebuah kumpulan Ortodoks yang sudah kami ulas panjang lebar dalam artikel ini.

Terdapat hampir 1.89 juta individu berbangsa Arab, majoritinya Muslim merangkumi 17% daripada jumlah populasi Israel dan mereka adalah komuniti minoriti terbesar di situ.

Oleh kerana asimilasi itu, terdapat keperluan untuk angkatan tentera Israel atau Israel Defense Force (IDF) membuka kemasukan kepada anggota dari komuniti Muslim Israel, menyertai perkhidmatan tentera.

Wujud kumpulan kecil anggota tentera beragama Islam yang berkhidmat untuk mempertahankan negara Israel, walaupun berbangsa Arab dan beragama Islam. Bahkan ada juga yang ditugaskan untuk melakukan sekatan ke atas warga Palestin.

Jumlah mereka syukurlah tidak ramai, dianggarkan sekitar 500 orang kesemuanya namun penyertaan individu Muslim ke dalam angkatan IDF dilaporkan semakin meningkat saban tahun ekoran prospek kerjaya yang stabil.

Walaupun begitu sentimen negatif masih kedengaran di kalangan masyarakat Muslim yang tinggal di Israel setiap kali ada individu Muslim menyatakan persetujuan untuk berkhidmat dengan IDF.

Mereka masih berpegang teguh kepada stigma anti Israel, disokong sentimen masyarakat Muslim Israel yang enggan melihat ada individu Muslim menjadi tali barut Israel yang mengerah tenaga kepada pengusiran rakyat Palestin dari bumi mereka sendiri.

Persoalannya, berapa lama kumpulan minoriti terbesar ini mampu mempertahankan sentimen itu dalam negara kawalan Zionis, yang pasti mampu menjanjikan habuan dunia jika dibandingkan dengan hidup susah yang menimpa masyarakat Islam Palestin?

Sekiranya di Israel ada segelintir Muslim yang sanggup berkorban nyawa demi negara haram Israel, di bahagian Palestin wujud komuniti masyarakat Yahudi warganegara Palestin, dikategorikan sebagai 'Yahudi Palestin.'

Mereka ini adalah pewaris kepada kumpulan orang Yahudi yang telah hadir lebih awal sebelum usaha Zionis memuncak, ekoran hubungan Palestin sebagai kota suci dengan kepercayaan agama mereka.

Apa yang unik, kumpulan ini sudah beratus tahun lamanya membantah usaha sebarang usaha yang digerakkan oleh komuniti Yahudi ekstrimis, yang merancang mahu merampas Palestin - sehingga sanggup menolak tawaran perpindahan ke Israel, semasa tawaran itu dibuka rejim Zionis.

Kumpulan ini merangkumi 28%-31% daripada 2.9 juta penduduk Palestin yang ketika ini menduduki Tebing Barat dan Semenanjung Gaza, berjumlah sekitar 850,000 orang kesemuanya.

Sejak tahun 2015, gabungan al-Qa'imah al-Mushtarakah hasil kerjasama 4 parti politik Muslim telah berjaya menempatkan diri ke dalam Parlimen Israel atau Knesset dengan konsisten.

Walaupun terhad bidang kuasa dan suara mereka kerana hanya memegang sekitar 6 ke 15 kerusi, al-Qa'imah al-Mushtarakah masih mampu bertindak sebagai pembangkang yang efektif menyuarakan pandangan yang mengkritik insiden kekejaman kerajaan pusat Israel ke atas rakyat Palestin.

Ketika artikel ini ditulis, politik Israel masih dalam kondisi tidak stabil ekoran pelbagai dakwaan salah guna kuasa dan korupsi ke atas Benjamin Netanyahu, mengakibatkan sokongan kepadanya agak goyah sejak beberapa tahun kebelakangan ini.

Parti Likud pimpinan Netanyahu telah empat kali melalui pilihanraya sejak bulan April tahun 2019, masih gagal mendapat majoriti mudah yang diperlukan untuk membentuk kerajaan sendiri dalam pilihanraya keempat pada bulan Mac 2021.

Likud juga gagal mencapai persetujuan untuk membentuk kerajaan campuran, menyebabkan Knesset ketika ini masih tergantung.

Banyak pihak mendakwa siri serangan ke atas Palestin yang baru dilancarkan  sebenarnya dibuat, untuk mengalihkan perhatian orang ramai daripada masalah yang dihadapi Netanyahu dan kerajaan Israel ketika ini.

Dengan menyerang Palestin, Netanyahu berjaya menyatukan sentimen komuniti Yahudi Israel untuk terus di belakangnya serta berjaya melonggarkan pengaruh pemimpin komuniti Arab Israel yang bersimpati dengan Palestin.

Melalui kaji selidik yang dijalankan pada tahun 2019 melibatkan warga Israel, 54% daripada responden bersetuju bahawa penyertaan lebih ramai pemimpin Arab Muslim ke dalam kerajaan Israel adalah sesuatu yang boleh menjernihkan situasi tegang seterusnya memperbaiki hubungan komuniti Yahudi dan Muslim di sana.

Pelakon terkenal, cantik dan menawan Gal Gadot sering dituduh sebagai anggota tentera Israel. Benarkah dakwaan itu? Memang benar secara teknikalnya tetapi dengar penjelasan kami terlebih dahulu.

Semua warga Israel kecuali mereka yang berbangsa Arab beragama Islam dan Yahudi Haredi, diwajibkan untuk menyertai perkhidmatan tentera bersama IDF tatkala mereka mencapai usia 18 tahun. Warga lelaki perlu menjalankan perkhidmatan tentera mandatori selama 3 tahun manakala wanita pula selama 2 tahun.

Secara teknikalnya, adakah Gal Gadot bekas tentera IDF sekiranya dia diwajibkan berkhidmat dengan badan tersebut dalam tempoh mandatori selama 2 tahun, bertugas sebagai jurulatih kesihatan? Selepas tamat 2 tahun, Gadot bebas meneruskan kerjayanya.

Untuk terus memanggil Gal Gadot bekas anggota IDF, secara logiknya anda juga perlu memanggil seluruh warga Israel yang terlibat dalam program khidmat negara mandatori mereka sebagai bekas askar IDF.

Kami kurang faham kenapa Gal Gadot sering dikritik sebagai 'seorang yang pernah berkhidmat dengan tentera Israel'.

Realitinya, dia hanya menyertai apa yang lebih mirip dengan program khidmat negara yang diamalkan jiran kita Singapura, di mana semua warga republik itu perlu berkhidmat selama 2 tahun bersama angkatan tentera.

Wujud perbezaan yang sangat besar di antara individu yang dikerah menjalankan khidmat negara mandatori berbanding dengan individu yang sukarela menyertai angkatan tentera sesebuah negara, sebagai profesion utama.

Daripada anda mempersoalkan kredibiliti Gal Gadot ekoran latar belakangnya pernah menyertai khidmat negara selama 2 tahun, adalah lebih baik anda membincangkan satu persoalan yang lebih penting;

Adakah Gal Gadot seorang Zionis? Berdasarkan kepada twit dan perkongsian beliau berkenaan isu Palestin, penulis beranggapan ya, dia seorang Zionis.


5 Buah Negara Yang Tidak Mempunyai Lapangan Terbang

Apabila hendak ke mana-mana destinasi luar negara, antara perkara pertama yang kita lakukan adalah mencari tiket kapal terbang. Ya, secara automatiknya medium pengangkutan pertama yang kita akan pertimbangkan adalah pengangkutan udara memandangkanya ianya paling pantas untuk ke destinasi yang dituju.

Memandangkan pengangkutan udara sudahpun menjadi lalu perhubungan antarabangsa, maka setiap negara secara umumnya akan mempunyai sekurang-kurangnya sebuah lapangan terbang untuk membolehkan kemasukan pelancong ke dalam negara dan perjalanan rakyatnya sendiri ke luar negara.

Namun, tahukah anda bahawa terdapat juga beberapa negara yang tidak mempunyai lapangan terbang? Maka, laluan utama kemasukan ke negara ini adalah melalui jalan darat atau laut dari negara jiran yang berdekatan. Kali ini, pihak Iluminasi ingin berkongsi 5 buah negara yang tidak mempunyai lapangan terbang.

Vatican City bukan sahaja sebuah negara kota yang merdeka, tetapi juga merupakan negara terkecil di dunia. Bandar seluas 109 hektar ini tidak mempunyai lapangan terbang sendiri, mungkin kerana ia sebenarnya dianggap berada di Rom kerana dikelilingi bandar Rom.

Rom, sebagai pusat rujukan, mempunyai dua lapangan terbang antarabangsa. Pengunjung boleh terbang ke Rom dan kemudian pergi ke bandar atau negara Katolik Rom yang kecil ini. Lapangan Terbang Leonardo da Vinci – Fiumicino di Rom terletak kira-kira 29 km dari sempadan Vatican City.

Satu-satunya cara ke negara ini adalah melalui jalan darat. Perjalanan ke sini dari Lapangan terbang Fiumicino dan Ciampino hanya mengambil masa kurang dari 30 minit perjalanan dengan kereta api dan juga mempunyai rangkaian kereta api ke Naples, Pisa dan Florence.

Selain Vatican City, San Marino juga tidak mempunyai lapangan terbang walaupun dikelilingi oleh tanah Itali. Sebagai negara kelima terkecil di dunia, San Marino tidak mengalami masalah akses kerana jaraknya hanya sembilan batu dari Lapangan Terbang Antarabangsa Federico Fellini yang terkenal.

Hanya terdapat 33,000 orang penduduk San Marino namun mereka juga tinggal di salah satu negara terkaya di dunia dengan salah satu KDNK tertinggi per kapita. San Marino juga terletak tidak jauh dari Vatican City dan juga tidak mempunyai akses ke laut.

Dari segi keluasan, ia mempunyai kurang dari 40 km perimeter kawasan dan tidak mempunyai ruang untuk lapangan terbang. Nasib penduduk dan pelancong agak baik kerana lapangan terbang terdekat adalah Rimini yang hanya sejauh 16 km. San Marino dihubungkan dengan baik melalui jalan raya, juga memiliki akses yang baik ke lapangan terbang Bologna, Florence, Pisa dan Venice.

Dikelilingi tiga sisinya oleh Perancis dan satu sisinya di sebelah Laut Mediterranean, Monaco adalah negara kedua terkecil di dunia. Monaco juga memegang gelaran untuk negara berdaulat yang paling padat penduduknya di dunia.

Untuk sampai ke Monaco, anda perlu menaiki kapal atau setengah jam perjalanan dengan kereta setelah turun di Lapangan Terbang Nice Côte d'Azur di Perancis. Monaco juga dihubungkan melalui jalan kereta api di sepanjang pantai Perancis dan mempunyai pelabuhan untuk tujuan perdagangan.

Kerana kekurangan ruang dan hampir 40,000 penduduk, tidak ada ruang untuk lapangan terbang di sini. Tetapi negara ini telah menyelesaikan masalah tidak memiliki lapangan terbang dengan menandatangani perjanjian dengan kota jirannya, Nice. Ia hanya 30 minit dengan kereta dan lima minit dengan menaiki helikopter yang kosnya agak mahal.

Sebagai negara terkecil di dunia yang bersempadanan dengan dua negara (Austria dan Jerman), Liechtenstein juga tidak mempunyai lapangan terbang. Negara ini boleh diakses masuk dengan kereta, kapal atau sistem kereta api yang popular dari stesen kereta api Switzerland atau Austria yang berdekatan.

Sebagai perspektif, Liechtenstein hampir lapan kali lebih kecil daripada bandar Los Angeles, dengan bandar terbesarnya hanya tinggal 6,000 penduduk. Ia kecil tetapi kaya dengan GDP per kapita tertinggi dan salah satu negara yang mempunyai hutang terendah.

Kerana lokasi dan landskap geografinya yang unik, adalah mustahil untuk membina lapangan terbang di sini. Walau bagaimanapun, penduduk tempatan bergantung pada laluan bas atau kereta untuk sampai ke Lapangan Terbang Zurich, yang berjarak sekitar 120 km.

Andorra berada di daratan di sempadan antara Sepanyol dan Perancis. Terletak di kawasan pergunungan Pyrenees, negara mikro ini terkenal dengan aktiviti pendakian dan pemandangan yang indah. Ibu kota Andorra adalah Andorra la Vella, yang juga merupakan ibu kota dengan altitud tertinggi di Eropah.

Walaupun tidak sekecil negara lain dan memiliki luas permukaan yang seratus kali lebih besar dari Monaco, ia masih tidak mempunyai lapangan terbang sendiri kerana faktor geografinya yang bergunung ganang, menjadikan penerbangan kapal terbang sangat berisiko.

Terdapat lima lapangan terbang dalam masa 3 jam perjalanan dari Andorra di Sepanyol dan Perancis. Satu perkara menarik mengenai negara ini adalah Andorra adalah satu satu negara dimana penduduknya mempunyai purata jangka hayat paling lama dunia.


Adakah Fitrah Gajah Boleh Membawa Muatan Berat di Belakangnya?

Jika anda memikirkan tentang seekor gajah, mungkin gambaran pertama anda adalah mengenai gajah yang  sedang membawa pelancong di belakangnya.

Selama lebih dari 4,000 tahun, inilah gambaran sebilangan orang mengenai gajah. Budaya manusia telah menjinakkan haiwan besar ini untuk melakukan pekerjaan dan membawa muatan berat sedangkan gajah tidak dicipta untuk melakukan perkara itu, baik secara mental atau fizikal.

Gajah merupakan simbol diraja di kebanyakan negara di Asia. Maka, menaiki gajah merupakan satu pengalaman hebat bagi pelancong yang berpeluang melakukannya.

Pada abad ke-16 dan 17, dianggarkan sekitar 130,000 ekor gajah telah 'ditawan' manusia. Pemerintah Asia kuno sering menggunakan gajah sama seperti kereta kebal moden dalam peperangan.

Di India dan Sri Lanka, senjata dan perisai khas dibuat untuk gajah perang. Rantai dan bebola besi berat diikat di hujung belalai gajah dan haiwan itu dilatih untuk memutarkan senjata itu bagi menyerang musuh.

Selain medan perang, gajah juga digunakan untuk mengangkut muatan berat seperti senjata dan bahan binaan. Malah, ada industri kayu balak di Asia pada hari ini yang masih menggunakan gajah untuk menarik dan menumbangkan pokok.

Golongan diraja pada zaman dahulu juga menggunakan gajah ketika keluar memburu, terutamanya ketika memburu harimau.

Walaupun kini gajah tidak digunakan lagi untuk berperang, haiwan itu digunakan pula untuk membawa pelancong di belakang mereka. Aktiviti menaiki gajah di dalam hutan adalah aktiviti pelancongan yang popular di beberapa negara seperti Thailand.

Setiap tahun, ribuan pelancong datang ke negara-negara Asia Tenggara semata-mata ingin merasai pengalaman hebat yang diidam-idamkan ini.

Namun, ramai yang tidak sedar bahawa perkara ini mempunyai kesan negatif. Pada tahun 2014, Inisatif Perlindungan Haiwan Sedunia mendedahkan keadaan kejam yang dilalui gajah-gajah yang dipaksa bekerja ini.

Haiwan malang ini dilatih dengan kejam supaya akur untuk melakukan apa sahaja demi keuntungan manusia.

Anda perlu tahu sebenarnya hampir mustahil untuk manusia memanjat dan duduk di atas gajah liar tanpa mengalami kecederaan teruk atau terbunuh.

Ini bermakna, semua gajah-gajah yang digunakan untuk aktiviti menunggang sudah dijinakkan. Proses menjinakkan gajah ini digelar sebagai phajaan atau menghancurkan semangat gajah dan ia merupakan tradisi lama dalam budaya Thailand.

Anak gajah yang baru lahir akan dipisahkan dari ibu mereka dan dirantai di dalam kurungan kecil. Haiwan malang itu kemudian diseksa dengan cangkuk besi yang tajam dan beberapa peralatan lain. Malah, mereka juga akan dibiarkan berlapar dan kekurangan tidur.

Proses kejam ini dilakukan untuk mengubah sifat buas binatang liar ini supaya menjadi jinak dan tunduk. Gajah dewasa juga akan diseksa setiap hari agar sentiasa mengikut perintah dan tidak melawan.

Untuk aktiviti mengangkut pelancong dan melalui denai, Mahout atau pemandu akan menggunakan cangkuk tajam bagi mendorong gajah supaya terus bergerak. Ingatan gajah yang sekian lama diseksa menggunakan alat ini akan menimbulkan rasa takut haiwan itu.

Tulang belakang gajah secara anatominya tidak dibina untuk membawa muatan berat di belakangnya. Gabungan berat Mahout(pemandu) tempat duduk dan penumpang terlalu membebankan untuk belakang gajah.

Seorang pakar dalam pemulihan trauma dan rawatan fizikal gajah belaan, Carol Buckley, mengatakan bahawa gajah belaan telah berevolusi akibat membawa sejumlah muatan berat di belakang badan mereka.

Tidak seperti tulang cakera mamalia lain yang licin dan bulat, gajah mempunyai tonjolan tulang tajam yang memanjang dari tulang belakang sehingga ke atas.

Penonjolan tulang dan tisu yang melindungi gajah tidak mampu menahan berat berlebihan. Apabila pelancong duduk di belakang gajah, mereka sebenarnya memberi tekanan pada struktur tulang berduri ini. Keadaan ini menyebabkan gajah terasa seperti ada jarum yang menusuk kulit mereka dari dalam.

Seekor gajah biasanya terpaksa membawa sekitar lima orang atau 450 kg muatan di belakangnya (seorang pemandu dan empat pelancong). Lebih memburukkan keadaan, tempat duduk yang agak berat akan dibiarkan di belakang gajah walaupun haiwan itu sedang berehat.

Lebam pada tisu belakang yang berpanjangan boleh menyebabkan kerosakan teruk pada tulang belakang gajah. Gajah yang mempunyai kerosakan kekal pada tulang belakang akan diasingkan dan biasanya dibiarkan terabai.

Sebenarnya, gajah yang kita lihat pada percutian eksotik atau pameran bukan lagi gajah dalam keadaan asalnya. Mereka diseksa dan dianiaya sejak sekian lama sehingga mereka lupa naluri sebenar.

Seperti manusia, gajah adalah haiwan yang sangat bersosial tetapi sengaja dijauhkan dari gajah lain supaya mereka tidak dapat berinteraksi.

Kini, ramai pelancong telah menyedari kaedah kejam yang digunakan ke atas gajah dan cuba mencari cara lain yang lebih berperikemanusiaan untuk berinteraksi dengan haiwan ini.

Terdapat beberapa tempat seperti MandaLao di Laos dan ChangChill Elephant Sanctuary di Thailand yang menyediakan pengalaman kepada pelancong untuk melihat gajah di habitat semula jadi mereka. Haiwan ini bebas berenang dan berkeliaran serta tidak boleh ditunggangi atau dipaksa bekerja.

Anda akan mendapat pengalaman yang lebih baik apabila menyaksikan gajah-gajah ini hidup seperti yang mereka sepatutnya dan ia lebih berperikemanusiaan.


Yahudi Haredi : Komuniti Yahudi Ortodoks Yang Menentang Penubuhan Israel

Sejarah telah membuktikan semasa bermulanya usaha membentuk sebuah negara orang Yahudi di Baitul Muqaddis, Palestin - di kalangan masyarakat Yahudi sendiri berlaku percanggahan dalam penerimaan idea tersebut.

Gerakan menubuhkan negara orang Yahudi yang dipopularkan Theodor Herzl, individu yang kita kenali sekarang sebagai Bapa gerakan Zionis; memulakan kempen agar orang Yahudi dari seluruh pelusuk dunia berhijrah secara berperingkat untuk kembali ke tanah terpilih mereka Jerusalem sebagai satu negara.

Walaupun idea itu diterima baik sebahagian besar masyarakat Yahudi yang bertebaran di serata Eropah, realitinya bukan semua Yahudi setuju Israel diwujudkan. Ini kisah kumpulan tersebut.

Pada tahun 1896, Herzl bersama kumpulan kecil pengikutnya berangkat ke Constantinople (sekarang Istanbul) untuk berunding dengan Sultan Abdul Hamid II, sultan kerajaan Uthmaniyah ketika itu yang menguasai bumi Palestin bagi membentangkan idea mereka.

Walaupun kehadirannya tidak diterima Sultan Abdul Hamid, Herzl berjaya menemui beberapa orang pemimpin kanan kerajaan Uthmaniyah memberikan Herzl peluang membentangkan idea beliau.

Ekoran perlu menanggung beban hutang negara yang dipinjamkan oleh negara-negara Eropah, Sultan Abdul Hamid II dan kerajaannya ketika itu berdepan masalah kewangan getir.

Hujah ini dijadikan modal utama Herzl bagi mengajukan idea kerjasama komuniti Yahudi dengan Empayar Uthmaniyah; dia berjanji akan menggunakan kedudukannya dalam kalangan masyarakat Yahudi serta hubungan rapat dengan ahli-ahli perniagaan Yahudi, untuk membayar kesemua hutang kerajaan Uthmaniyah yang ada...

...Dengan syarat kerajaan Uthmaniyah bersetuju untuk membenarkan orang Yahudi berhijrah ke Baitul Muqaddis/Jerusalem bagi memulakan penempatan baru mereka di Palestin.

Wakil kerajaan Uthmaniyah tidak dapat memberikan kata putus terhadap idea Herzl ketika itu, ekoran ketiadaan Sultan Abdul Hamid II semasa perbincangan jadi Herzl pulang ke Eropah dengan membawa seribu satu harapan visinya boleh diterima Sultan.

Selepas 5 tahun pertemuan dengan wakil Uthmaniyah, hanya pada tahun 1901 dalam pertemuan rasmi Sultan Abdul Hamid dan Theodore Herzl, baginda menolak cadangan tersebut.

Rundingan dengan kerajaan Uthmaniyah tampak tidak mampu membuahkan hasil, memerlukan Herzl perlu mencari jalan lain bagi membolehkan pintu yang menuju ke Jerusalem terbuka semula kepada dia.

Walaupun berdepan kegagalan, hasil usaha Herzl yang bermula secara kecil-kecilan cuba berunding dengan Empayar Uthmaniyah, berjaya menaikkan reputasi Herzl di kalangan masyarakat Yahudi.

Semakin ramai orang mula tertarik dengan gagasan dibawa beliau untuk menubuhkan sebuah negara khas orang Yahudi di Jerusalem dan gerakan itu mula dikenali sebagai sebagai gerakan 'Zion' atau 'Sion' bermakna 'tanah asal orang Israel' (merujuk Jerusalem). Penyokong gerakan itu pula bergelar Zionis.

Sokongan penyokong Zionis khasnya kepada Herzl nyata semakin kuat, sehinggakan Herzl mendapat mandat rasmi dinamakan sebagai pemimpin Zionis utama diberikan kuasa menentukan perjalanan mereka untuk kembali ke Jerusalem.

Beliau dibantu sokongan tidak berbelah bahagi tokoh-tokoh masyarakat Yahudi Zionis berpengaruh zaman tersebut, yang mula menyatakan persetujuan terhadap usaha beliau.

Di sebalik suasana positif terhadap Herzl, wujud satu kumpulan Yahudi yang menentang hasrat beliau - komuniti Yahudi ortodoks yang berpegang teguh kepada ajaran Yahudi dalam kitab Talmud.

Diistilahkan dalam bahasa Hebrew sebagai Haredi atau Haredim yang membawa makna 'kelompok yang benar-benar takutkan Tuhan', Yahudi Haredi sejak peringkat awal telah mengkritik konsep negara Yahudi yang cuba dibawa tokoh pra-Herzl, sebelum wujud gerakan rasmi Zionis.

Bagi komuniti Haredi, sebuah negara yang berorientasikan ajaran Yahudi sebenarnya bercanggah dengan pegangan agama Yahudi sendiri yang menghalang penganutnya menggunakan elemen kepercayaan agama untuk dijadikan satu simbol semangat kebangsaan berbentuk formal, mirip sebuah negara atau organisasi kerajaan.

Pemimpin agama Yahudi era tersebut seperti Rabbi Raphael Hirsch dari Jerman dan Rabbi Yosef Sonnenfeld dari Brisk (kini Belarus) menyifatkan usaha Herzl membawa masyarakat Yahudi berhijrah ke Jerusalem bagi menubuhkan sebuah negara sendiri, sebagai satu dosa yang sukar untuk diampunkan Tuhan.

Dengan mengadunkan semangat keagamaan yang dicampur adukkan dengan sentimen nasionalisme melalui proses pembentukan negara, kedua-dua tokoh itu percaya masyarakat Yahudi akan mula terkeliru dengan pegangan mereka sehingga tidak lagi mampu membezakan pegangan agama dan aspek sekular dalam kehidupan.

Pada era tersebut, pemimpin agama Yahudi ortodoks secara terang-terangan menggelarkan sesiapa saja yang menyokong gerakan Zionis sebagai pendosa, sesat dan  gemar menimbulkan masalah kepada masyarakat antarabangsa lain.

Dalam erti kata lain, mereka setuju pengikut Zionis yang tegar mahu menubuhkan negara sendiri - adalah mereka yang secara terbuka dan tidak segan melawan perintah Tuhan.

Komuniti Yahudi Haredi paling awal menolak hasrat Herzl dan gerakan Zionis, adalah pewaris kepada komuniti orang Yahudi yang telah menetap di pinggir Palestin lebih awal, sekitar permulaan abad ke 19.

Mereka ini hadir dari negara seperti Hungary dan Lithuania, menetap di Palestin bagi menjalankan amanah perintah Tuhan yang terkandung dalam kitab Talmud agar terpelihara dan diikuti masyarakat mereka.

Ajaran Yahudi telah menetapkan bahawa orang Yahudi perlu menerima hakikat nenek moyang mereka telah pun diusir keluar dari bumi Palestin serta perlu redha dengan nasib tersebut. Mana-mana individu yang enggan menerima takdir itu dianggap menolak ketetapan Tuhan.

Bagi memastikan kepercayaan itu dipegang, sekumpulan orang Yahudi hadir lebih awal untuk menetap di kawasan sekitar Baitul Muqaddis, berasimilasi dengan masyarakat setempat bagi melindungi kota suci itu agar tidak ada cubaan orang Yahudi untuk melanggar hukum tersebut.

Mereka menetap di situ generasi ke generasi, menunggu hari yang dijanjikan tiba di mana penyelamat mereka, seorang Raja daripada keturunan David/Nabi Daud as. bergelar 'Mashiach' hadir bagi membenarkan orang Yahudi kembali semula ke tanah asal mereka, secara sah.

Sebarang usaha mengambil alih Palestin tanpa kebenaran Raja orang Yahudi itu, dianggap bertentangan dengan asas kepercayaan Yahudi.

Atas sebab itulah kelompok ini digelarkan sebagai 'pelindung kota Jerusalem', enggan mengiktiraf usaha penubuhan negara Israel yang berlaku secara keji dan paksa.

Dalam zaman moden komuniti ini telah berkembang menjadi organisasi politik yang dinamakan Neturei Karta, membawa matlamat melindungi Palestin daripada campur tangan orang Yahudi Zionis seterusnya menggerakkan usaha untuk menjatuhkan gerakan Zionis yang kini terlebih dahulu telah menguasai tanah nenek moyang mereka.

Perintah untuk orang Yahudi melindungi bumi Palestin khasnya Jerusalem/Baitul Muqaddis daripada campur tangan Zionis, terkandung dalam kitab Talmud; dikenali sebagai 'tiga ikrar orang Yahudi kepada dunia.'

Ikrar pertama memerintahkan agar penganut Yahudi atau dalam istilah asalnya Bani Israel untuk sama sekali tidak kembali ke tanah asal, menerima hakikat bahawa dosa lampau yang telah mereka lakukan menghilangkan hak mereka ke atas tanah suci itu.

Ikrar kedua pula mengingatkan agar keturunan Bani Israel untuk jangan sama sekali menimbulkan kekacauan kepada masyarakat dunia.

Ikrar ketiga pula mengandungi gesaan yang ditujukan kepada kita semua (ya! kita!) atau diistilahkan ajaran Yahudi sebagai 'gentiles', agar kita tidak melakukan penindasan terhadap pewaris Bani Israel, sepanjang hidup kita bersama.

Betapa serius mereka cuba mengikut ikrar ini? Sangat serius! Sehingga kini jika anda nampak gambar orang Yahudi membakar bendera Israel misalnya, besar kemungkinan dia adalah individu daripada kelompok Yahudi Haredi atau gerakan Naturei Karta.

Sehingga kini mereka tidak mengiktiraf negara haram Israel, menolak peluang untuk menjadi warganegara Israel walaupun ditawarkan status kewarganegaraan. Bahasa yang mereka gunakan juga berbeza berbanding rakyat Israel, di mana bahasa rasmi komuniti mereka adalah bahasa Yiddish bukan bahasa Hebrew.

Dalam setiap ritual keagamaan, kelompok Yahudi Haredi akan menggunakan bahasa kuno yang dikenali sebagai Lashon Hakodesh, sejenis bahasa lama yang dikenali sebagai bahasa suci masyarakat Yahudi.

Pengaruh Yahudi Haredi kepada masyarakat Yahudi, menjadi satu kebimbangan besar kepada pemimpin gerakan Zionis.

Bagi membendung masalah ini, pasukan paramilitari kelolaan Zionis iaitu skuad Haganah telah melancarkan siri serangan hendap bagi membunuh pemimpin tertinggi komuniti Yahudi Haredi yang diramal mempunyai pengaruh untuk merosakkan rancangan mereka.

Pada awal pagi 30 Jun 1924, sorang pemimpin berpengaruh Yahudi Haredi bernama Jacob Israel de Haan (gambar atas) mati dibunuh selepas ditembak tiga kali ketika selesai beribadat. Pembunuhan itu disifatkan sebagai pembunuhan politik pertama berlaku melibatkan konflik dua kelompok berbeza pandangan itu.

Pembunuhan de Haan yang berlaku tanpa saksi mengakibatkan pihak Zionis mudah meletakkan kesalahan kepada komuniti Muslim yang tinggal di Palestin. Ini kerana pada waktu tersebut, wujud desas-desus bahawa de Haan seorang lelaki homoseksual yang gemar menjalinkan hubungan dengan pemuda Arab secara rahsia.

Beliau didakwa dibunuh oleh orang Arab yang tidak lagi dapat menerima perlakuan sumbang luar tabii itu terus berlaku dalam komuniti mereka, melibatkan anak muda mereka.

Salah faham yang timbul ini memudahkan pihak pro-Zionis menjalankan rancangan untuk mengambil alih Palestin. Sentimen anti Arab dan anti Muslim yang semakin berleluasa di kalangan orang Yahudi Haredi, mewujudkan ketidakstabilan yang dipergunakan sebaik mungkin Zionis.

Hanya pada tahun 1954, 30 tahun selepas kejadian bunuh itu - seorang petugas skuad Haganah berpangkat komander bernama Avraham Tehomi didedahkan sebagai individu yang bertanggungjawab membunuh de Haan, namun dalang operasi itu tidak didedahkan serta terus kekal menjadi misteri.

Pada tahun 1985, pasukan wartawan berjaya menjejaki Tehomi yang (ketika itu) telah menjadi seorang ahli perniagaan berjaya di Hong Kong, bagi mengadakan temubual untuk rancangan televisyen.

Dalam dokumentari yang disiarkan, Tehomi secara terbuka mengakui dia hanya menjalankan arahan yang diterima daripada pimpinan atasan untuk membunuh de Haan ekoran kebimbangan mereka terhadap pengaruh beliau.

Rancangan bunuh itu didedahkan merupakan rancangan seorang ahli politik berpengaruh gerakan Zionis bernama Yitzhak Ben Zvi - kini dalam sejarah negara Israel tercatat sebagai presiden kedua Israel, naik menjawat jawatan itu pada tahun 1952.

Sehingga kini komuniti Yahudi Haredi menyesali apa yang telah dilakukan rejim Zionis, menyifatkan dosa besar yang telah berlaku sebagai sesuatu yang akan kembali dibalas Tuhan satu masa kelak.

Kegagalan Yahudi Haredi melindungi bumi Palestin daripada dimasuki saudara seagama mereka yang sudah kabur mata terlalu tamak mengejar habuan duniawi, merupakan satu kesilapan yang tidak lagi boleh diputar balik dengan mudah.

Lebih malang - ekoran kejahatan Zionis, komuniti masyarakat Yahudi yang anti Zionis turut merasa tempias buruk; dilabelkan jahat, tamak dan durjana sanggup merampas bumi Palestin, mengusir keluar penduduk asalnya tanpa ada rasa bersalah walau sekelumit pun.

Kami berharap artikel ini dapat menjelaskan kepada anda pembaca, bukan semua Yahudi itu sama.

Bagi komuniti Yahudi yang masih teguh berpegang kepada ajaran agama mereka, kesukaran melihat tertubuhnya negara haram Israel tanpa kebenaran messiah mereka merupakan sesuatu yang cukup sukar untuk mereka telan, sepanjang hayat.

Apatah lagi mereka melihat di kalangan komuniti Yahudi sendiri semakin ramai yang berani mempertikaikan kebenaran akan hadir penyelamat, seperti yang telah diceritakan dalam kitab suci mereka; hanya semata-mata untuk menghalalkan rampasan Palestin dan penubuhan negara Israel yang telah berlaku.

Kini anda sudah tahu tentang kewujudan komuniti Yahudi yang sedih melihat Palestin terus diperkosa dek kerakusan Zionis, yang enggan menuruti tiga ikrar utama orang Yahudi bahawa Jerusalem bukan lagi tanah milik kaum mereka.


Apakah Perbezaan Vegan dan Vegetarian?

Dalam dunia pemakanan atau diet, kita pastinya pernah menjumpai individu yang mengaku mereka seorang "vegan" atau "vegetarian". Kerana ejaannya yang hampir serupa, ramai yang menyangka bahawa vegan dan vegetarian merujuk kepada jenis diet yang sama.

Namun, tahukah anda bahawa kedua jenis diet ini sebenarnya adalah berbeza? Ya, terdapat sedikit perbezaan antara keduanya! Oleh itu, kali ini Iluminasi ingin berkongsi sedikit sebanyak perbezaan antara kedua jenis diet ini serta kelebihan atau kekurangan antara keduanya.

Diet secara vegetarian dilaporkan sudah diamalkan sejak tahun 700 SM. Terdapat beberapa jenis vegetarian dan seseorang individu mungkin memilih untuk mempraktikkannya dengan pelbagai alasan, termasuk kesihatan, etika, persekitaran dan agama.

Vegetarian adalah diet yang mengelakkan pengambilan daging, ikan, kerang atau produk sampingan dari penyembelihan haiwan. Diet vegetarian mengandungi pelbagai peringkat buah-buahan, sayur-sayuran, kacang-kacangan, dan biji-bijian. Pengambilan susu dan telur bergantung pada jenis diet yang anda ikuti.

Diet vegan dapat dilihat sebagai bentuk vegetarian yang paling ketat. Veganisma ini ditakrifkan sebagai cara hidup yang berusaha mengecualikan segala bentuk eksploitasi dan kekejaman terhadap haiwan sebanyak mungkin. Ini termasuklah eksploitasi untuk makanan dan tujuan lain.

Oleh itu, diet vegan tidak hanya mengelakkan pengambilan daging haiwan, tetapi juga susu, telur dan bahan-bahan yang berasal dari haiwan. Ini termasuk gelatin, madu, carmine, pepsin, shellac, albumin, whey, casein dan beberapa bentuk vitamin D3.

Individu vegetarian dan vegan sering mengelakkan memakan produk haiwan dengan alasan yang serupa. Perbezaan terbesar antara keduanya adalah sejauh mana mereka menganggap produk haiwan boleh diterima. Sebagai contoh, vegan dan vegetarian mungkin mengecualikan daging dari makanan mereka untuk kesihatan atau persekitaran.

Walau bagaimanapun, vegan juga memilih untuk mengelakkan semua produk sampingan haiwan kerana mereka yakin ini memberi kesan terbesar kepada kesihatan dan persekitaran mereka. Individu vegan percaya bahawa haiwan mempunyai hak untuk bebas daripada digunakan manusia, baik untuk makanan, pakaian, sains atau hiburan.

Oleh itu, mereka berusaha untuk mengecualikan semua produk sampingan haiwan, tanpa mengira keadaan di mana haiwan dibiakkan atau ditempatkan. Keinginan untuk menghindari semua bentuk eksploitasi terhadap haiwan adalah sebab mengapa vegan memilih untuk tidak mengambil susu dan telur, 2 produk yang tidak ada masalah untuk dimakan oleh individu vegetarian.

Seperti yang kami katakan di atas, walaupun kedua-duanya seakan-akan sama tetapi terdapat sedikit perbezaan antara keduanya. Bagaimanakah kita dapat membezakan kedua-duanya dengan mudah?

Seorang yang "Vegan" tidak memakan produk daripada haiwan, sementara seorang "vegetarian" tidak memakan haiwan, tetapi mungkin memakan produk yang berasal dari haiwan seperti tenusu dan telur. Seseorang individu biasanya memilih diet ini kerana masalah kesihatan, sekatan agama atau kebimbangan moral mengenai mencederakan haiwan.

Disebabkan ramai orang tidak menyedari berapa banyak produk makanan "bebas haiwan" yang sebenarnya mengandungi sejumlah kecil produk haiwan, menjadi vegan atau vegetarian bukanlah mudah dan perlukan penelitian rapi ketika membeli makanan di kedai.

Contohnya, yogurt tanpa lemak dan gula-gula jeli sering mengandungi gelatin yang berasal dari haiwan. Malah, terdapat beberapa jenama jus oren diperkaya dengan omega-3 dari ikan maka golongan ini hendaklah mengelakkanya.

Untuk individu vegan dan vegetarian, penting untuk mereka mengemukakan soalan mengenai bagaimana makanan di restoran disediakan sebelum membuat pesanan. Banyak sup dan sos yang dilihat tidak berisi daging dibuat dengan stok ayam atau daging lembu, maka mereka "diharamkan" daripada menngambilnya.

Makanan lain contohnya tortilla kadang-kadang dibuat dengan lard iaitu sejenis lemak babi dan makanan goreng mungkin dibuat dengan lemak haiwan. Maka, kesemua ini perlulah dielakkan bagi mereka yang vegan atau vegetarian.

Dari segi etika, vegetarian menentang pembunuhan haiwan sebagai makanan, tetapi menganggapnya boleh memakan produk sampingan haiwan seperti susu dan telur, selagi haiwan tersebut dipelihara dan dibiakkan dalam keadaan yang baik.

Penyelidikan menunjukkan bahawa diet vegetarian dan vegan cenderung rendah lemak tepu dan kolesterol. Mereka juga cenderung mengandungi sejumlah besar vitamin, mineral, serat dan sebatian tumbuhan yang sihat.

Menurut laporan dari Akademi Pemakanan dan Dietetik di Amerika dan beberapa tinjauan saintifik, diet vegetarian dan vegan dianggap sesuai untuk semua peringkat kehidupan, asalkan diet tersebut dirancang dengan baik. Kedua jenis diet ini boleh menjadi sangat sihat tetapi seperti orang lain, vegan dan vegetarian perlu memperhatikan kekurangan nutrisi akibat pemilihan makanan mereka.

Sebagai contoh, produk tenusu adalah sumber utama kalsium dan vitamin D, jadi vegan dan vegetarian ovo harus makan banyak sayur-sayuran berdaun gelap (sumber kalsium lain yang baik) dan memilih makanan yang diperkaya dengan kalsium. Seorang yang vegan juga perlu mengambilan suplimen tambahan vitamin D kerana mereka tidak mendapatnya daripada sumber makanan yang diambil.


Le Jamais Contente, Kereta Pertama Yang Mencapai Kelajuan 100km/j

Pada masa kini, memandu pada kelajuan 100 km/j di lebuh raya bukanlah satu perkara pelik. Bahkan, di Malaysia kita dibenarkan memandu sehingga had maksimum 110km/j di atas jalan raya. Malah, kereta-kereta yang lebih mahal harganya juga mampu mencapai kelajuan sehingga 300km/j kerana memiliki enjin yang lebih baik.

Namun, satu ketika dahulu sekiranya anda mampu mencipta satu kereta yang boleh dipandu pada kelajuan 100 km/j, ianya merupakan satu pencapaian yang membanggakan. Itulah kejayaan membanggakan yang dicapai oleh kereta digelar "Le Jamais Contente" yang secara harfiahnya bermaksud "Tidak Pernah Puas".

Bayangkan sebuah logam berbentuk silinder, panjangnya kurang dari 4 meter dan memiliki 4 roda dengan pemandunya diletakkan di posisi di atas seperti seseorang menunggang kuda. Tidak ada tali pinggang keledar, tidak ada beg udara keselamatan dan ciri-ciri keselamatan lain seperti kereta pada masa kini.

Kereta "Le Jamais Contente" merupakan kenderaan pertama di jalan raya di dunia yang mampu bergerak mencapai kelajuan 100 km/j. Pencapaian itu dicapai oleh pemandu aksi ngeri Belgium, Camille Jenatzy pada tarikh 29 April 1899. Lebih menarik, ianya adalah sebuah kenderaan elektrik!

Seratus tahun yang lalu, industri automobil didominasi oleh kenderaan elektrik dan terdapat lebih banyak pengeluar kenderaan elektrik berbanding sekarang. Ya, kenderaan elektrik pernah popular satu ketika dahulu sebelum tiba-tiba malap dan perkara pernah ini kami pernah tulis dalam artikel Sejarah dan Revolusi Penciptaan Kereta Elektrik.

Kereta elektrik pertama muncul pada tahun 1830-an yang dikuasakan oleh sel yang tidak boleh dicas semula. Namun pada tahun 1859, bateri yang boleh dicas semula mula digunakan untuk kegunaan kenderaan dengan penemuan bateri asid-plumbum dan memolehkan kereta menjadi kaedah pengangkutan yang praktikal.

Kenderaan elektrik pertama yang membawa manusia dengan sumber kuasa sendiri diuji di jalan raya Paris pada bulan April 1881 oleh pencipta Perancis Gustave Trouvé. Menjelang akhir dekad tersebut, kereta elektrik telah berjaya mencatatkan rekod kelajuan kenderaan di darat terlaju!

Jamais Contente direka sendiri oleh Camille Jenatzy. Beliau merupakan anak lelaki kepada pengeluar barang getah Belgium yang kaya dan beliau adalah salah seorang peminat dan pereka kenderaan pertama yang kilang pembuatannya telah menghasilkan banyak kereta dan trak elektrik.

Malah, beliau bersaing sengit dengan Count Gaston de Chasseloup-Laubat yang memandu jentera yang dihasilkan oleh syarikat Jeantaud. Kedua-dua pesaing ini beberapa kali beraksi dalam perlumbaan yang dilakukan di tempat awam untuk melihat siapakah yang mampu menghasilkan kenderaan terpantas.

Persaingan kedua-dua individu ini secara perlahan-lahan berjaya menaikkan rekod kelajuan kenderaan di darat dari 63 km/j (de Chasseloup-Laubat) menjadi 66 km/j (Camille Jenatzy). Kemudian rekod tersebut diperbaharui menjadi 70 km/j (de Chasseloup-Laubat), 80  km/j (Camille Jenatzy), 93 km/j (de Chasseloup-Laubat).

Le Jamais Contente memang dicipta untuk mencapai kelajuan tertinggi, mempunyai rupa bentuk umpama sebuah peluru berpandu dan diperbuat daripada partinium, aloi hasil campuran aluminium, tungsten dan magnesium. Ia mempunyai dua motor Postel-Vinay 25 kW, berjalan pada 200 V dan menghasilkan 124 amp dan sekitar 67 kuasa kuda.

Camille Jenatzy berjaya meningkatkan kelajuan kereta ini sehingga kelajuan 100 km/jam dan mencapai kelajuan maksimum 105.88 km/j, mengungguli catatan sebelumnya yang dipegang oleh Count Gaston de Chasseloup-Laubat yang mengemudi jentera Jeantaud yang telah mencapai kelajuan 92.78 km/j hanya dua bulan sebelumnya.

Antara rahsia kejayaan ini adalah penggunaan bahan patrinium dan motor dengan 67 kuasa kuda. Camille Jenatzy juga menjadi pelopor awal penggunaan tayar pneumatik yang turut digunakan pada kereta ini. Secara kebiasaannya, kenderaan pada waktu itu menggunakan tayar diperbuat daripada keluli atau tayar getah pejal.

Pada tahun 1895, Edouard dan André Michelin menawarkan tayar pneumatik baru mereka kepada pembuat kereta yang bertanding dalam perlumbaan Paris-Bordeaux-Paris tetapi tiada siapa yang berminat menggunakannya. Tayar pneumatik merupakan satu ciptaan baru pada ketika itu dan tiada pelumba yang yakin akan potensinya.

Namun apabila Camille Jenatzy meminta Michelins untuk menolong usahanya mencipta kenderaan terlaju di dunia, mereka dengan senang hati memasangkannya pada roda kayu berukuran 55 sentimeter (21.7 inci) keretanya dengan tayar pneumatik mereka.

Menurut sumber rekod ini dicapai pada 29 April atau 1 Mei 1899 di Achères, Yvelinesdekat Paris, Perancis. Rekod ini jelas menggambarkan revolusi kenderaan pada waktu itu yang berjaya merekodkan kelajuan sedemikian kerana hanya empat tahun sebelumnya, kelajuan maksimum yang dicatatkan tidak lebih daripada 30km/j.

Dengan rekod yang diciptanya ini, Le Jamais Contente berjaya menjadi kenderaan pertama yang berjaya mencapai kelajuan 100 km/j dan rekod yang dipegang ole Camille Jenatzy ini berjaya bertahan selama 3 tahun sebelum dipecahkan. Replika Le Jamais Contente hari ini ada di muzium automobil di Compiègne, Perancis.


Mengapa Kita Menggerakkan Tangan Ketika Bercakap?

Dalam persembahan 'live' sesuatu orkestra, kita dapat lihat konduktor berdiri di hadapan dan menggerak-gerakkan kedua-dua belah tangannya. Ada kalanya tangan diangkat tinggi, ada kalanya rendah dan ada ketikanya satu tinggi dan satu rendah.

Gerakan tangan konduktor ini membingungkan bagi seseorang yang tidak tahu membaca nota muzik tetapi sebenarnya ia menyampaikan arahan kepada orkestra.

Tanpa disedari, kita juga bersikap seperti seorang konduktor okestra dalam kehidupan seharian. Semasa bercakap, kita menggerakkan tangan mengikut nada percakapan seolah-olah meniru emosi dan melakonkan cerita yang disampaikan.

Sebenarnya, isyarat tangan sangat penting bagi cara kita bercakap. Jika anda secara aktif menghalang diri daripada melakukannya, anda akan mendapati bahawa cara percakapan anda akan berbeza.

Anda akan lebih peka dengan perkataan yang dituturkan dan memerlukan lebih banyak usaha untuk menyampaikan perkataan yang tepat. Anda mungkin akan tergagap-gagap dan lebih berfikir untuk mencari idea.

Jadi, mengapa kita menggerakkan tangan sekiranya kita mempunyai kata-kata yang sesuai dituturkan seperti yang diingini? Apa sebenarnya hubungan gerakan tangan dengan cara pertuturan kita?

Kata dan ayat bukanlah satu-satunya perkara yang membentuk bahasa. Seluruh makna di sebalik pertuturan kita akan muncul apabila kita menggunakan seluruh badan atau lebih dikenali dengan 'bahasa badan'.

Jika kita tidak sukakan seseorang, kita akan duduk dengan jari kaki tidak mengarah kepada mereka. Jika kita berbohong, anak mata akan membesar. Jika keliru, kening akan condong dan kita akan menggaru-garu kepala.

Sebenarnya, semua contoh ini adalah bahasa tanpa lisan atau non-verbal language.

Isyarat juga seperti kata-kata, terdiri daripada perbendaharaan kata yang kaya. Namun, isyarat tidak seperti perkataan yang terdapat dalam kamus. Sebilangan besar mempunyai makna dalam konteks pertuturan.

Sebagai contoh, anda menunjukkan ke arah abang atau kakak anda ketika mengadu kepada ibu bapa anda mengenai mereka. Isyarat tangan anda menguatkan lagi perkataan atau perasaan marah terhadap mereka.

Gerak isyarat memperkayakan bahasa lisan kita dan sebab itulah para penyelidik menyebutnya sebagai paralinguistik iaitu semua perkara di luar bahasa yang dituturkan.

Namun, isyarat adalah berbeza dengan bahasa isyarat. Bahasa isyarat yang digunakan oleh orang kelainan upaya (OKU) pekak atau bisu adalah bahasa yang lengkap manakala isyarat pula adalah tambahan bagi bahasa pertuturan utama.

Isyarat tangan terdapat dalam pelbagai jenis. Menurut pengkelasan seorang penyelidik, David McNeill, terdapat empat jenis isyarat tangan.

Gerak isyarat ikonik adalah gambar visual dari apa yang kita bicarakan. Contohnya, anda berbicara tentang berjalan kaki sambil menunjukkan jari telunjuk dan tengah seolah-olah jari anda sedang berjalan.

Gerak isyarat ikonik tidak mempunyai makna sendiri. Isyarat satu jari yang berputar mungkin bermaksud puting beliung atau kereta terbabas yang sedang berpusing. Makna isyarat ini bergantung kepada konteks ayat.

Gerak isyarat kiasan adalah metafora visual. Gerakan ini biasanya muncul ketika kita perlu membincangkan idea abstrak seperti falsafah atau matematik.

Sebagai contoh, apabila ditanya tentang soalan matematik seperti "berapa jam yang diperlukan pekerja untuk menyiapkan pembinaan ini?", kita akan membuat gerakan seperti tangan menyapu atau ketukan kecil dari satu arah ke arah berikutnya ketika mengira.

Gerak isyarat deiksis adalah isyarat menunjuk. Ia digunakan untuk menunjukkan sesuatu arah, tempat atau seseorang. Contohnya saya, ini dan itu.

Akhir sekali ialah gerak isyarat rentak di mana anda mengetuk mengikut rentak ucapan anda. Setiap kali anda menekankan satu perkataan, tangan anda mungkin bergerak ke bawah atau mengetuk telapak untuk meningkatkan kesan apa yang anda katakan.

Selain membantu kita berkomunikasi dengan orang lain, gerak tangan juga dapat membantu kita berfikir dan menjadikan bahasa lisan kita lebih baik.

Jika anda ingin menerangkan bagaimana dua objek itu berbeza atau bagaimana sesuatu perkara itu berubah menjadi yang lain, gerak isyarat dapat membantu anda memikirkan kata-kata yang sesuai.

Perkara ini turut dikaji oleh pakar. Pada tahun 2009, sekumpulan penyelidik mendapati bahawa gerak isyarat tangan ditafsirkan oleh bahagian otak yang sama menafsirkan bahasa lisan dan bahasa isyarat. Ini menunjukkan bahawa gerak tangan penting untuk bahasa dan pemahaman manusia.

Bahkan, gerak isyarat juga membantu kita mempelajari bahasa baru. Penyelidik bernama Manuela Macedonia mendapati bahawa mempelajari cara gerak isyarat dalam bahasa baru membantu pelajar mengingati perbendaharaan kata dan lebih aktif bercakap dalam bahasa itu.

Apa yang menariknya, kita juga kadang-kala menggunakan gerak isyarat ketika bercakap dengan diri sendiri. Walaupun tiada pendengar, tangan kita menemani kata-kata dan pemikiran kita.

Bagi mereka yang mempunyai masalah gagap, gerak isyarat tangan membantu dan memudahkan percakapan menjadi lancar.


4 Tokoh Israel Paling Berpengaruh Dalam Industri Hiburan Dunia

Setiap kali berlaku insiden antara Palestin dan Israel, pasti akan ada usaha penentangan dibuat rakyat Malaysia; menggodam sistem mereka, melakukan tunjuk perasaan atau sekurang-kurangnya mengutuk kekejaman rejim Zionis dalam hati.

Bagaimanapun, sedar tak sedar rakyat Malaysia yang berhati waja ini kurang menyedari bahawa diri kita yang kecil ini sebenarnya agak bergantung dengan penyumbang-penyumbang dari Israel dalam industri hiburan arus perdana.

Oleh sebab itulah walaupun anda bingkas bangkit memboikot dana disalurkan ke Israel, dalam sudut lain kita banyak menyumbang kepada kejayaan mereka disebabkan oleh keperluan hiburan kita setiap hari.

Bagi kanak-kanak generasi 80-an dan 90-an, waktu petang pasti akan dihabiskan dengan menonton rancangan kartun; banyak kartun pada era itu diakhiri dengan logo 'Saban Entertainment' bukan?

Saban Entertainment ditubuhkan oleh Haim Saban, seorang pelarian berketurunan Yahudi Safardi (Sephardic) yang berhijrah ke Israel pada tahun 1956.

Dia gagal menamatkan sekolah memaksanya melakukan pelbagai kerja sebagai pemuzik.  Dia kekal dalam industri hiburan sebagai seorang jurupromosi muzik berpengaruh, bertanggungjawab membawa masuk ramai nama besar ke Israel untuk mengadakan persembahan.

Saban mula melibatkan diri dalam industri hiburan Amerika Syarikat, menjadi komposer kepada banyak kartun animasi terkenal sebelum lawatannya ke Jepun pada tahun 1984 memperkenalkan dia dengan siri TV Super Sentai.

Dia membawa usul mahu menterjemahkan rancangan itu kepada penonton dalam versi barat, mengambil masa lebih 8 tahun perbincangan sebelum berjaya meyakinkan eksekutif di saluran Fox untuk mengeluarkan dana.

Fox bersetuju untuk membeli lesen rancangan dari Jepun memulakan siri supra popular 'Mighty Morphin Power Rangers' yang menjadi batu asas kepada kejayaan Saban Entertainment.

Selain Power Rangers, Saban Entertainment juga menerbitkan siri terjemahan dan olahan semula lain seperti Digimon, Dragon Ball, Masked Rider, Transformers dan pelbagai siri animasi komik Marvel.

Bagi peminat muzik rock, nama Gene Simmons merupakan satu nama besar yang mengubah lanskap muzik dunia.

Terkenal sebagai pemain bass kumpulan KISS dan solekan muka unik, Gene Simmons atau nama sebenarnya Chaim Wiltz lahir pada 1949 di Haifa, Israel - anak kepada pelarian yang berjaya melarikan diri dari buruan tentera Nazi.

Pada usia Wiltz 8 tahun, keluarganya berpindah ke New York bagi mencuba nasib mengubah hidup susah di Israel. Wiltz pada usia remaja menukar namanya kepada Eugene Klein sebelum mula menggunakan nama 'Gene Simmons', sempena nama seorang pemuzik legenda bernama Jumpin Gene Simmons.

Sejarah keluarga Simmons tragik ekoran status mereka menjadi mangsa pendudukan tentera Nazi.

Ibu Simmons salah seorang tahanan perang yang dipaksa bekerja sebagai pengutip ubi kentang dalam kem tahanan - sehinggalah tentera Jerman menyerah kalah pada tahun 1945. Neneknya pula salah seorang mangsa yang dibunuh tentera Jerman menggunakan kebuk gas beracun.

Selepas bebas, ibu Simmons berkahwin pada tahun 1946 sebelum berpindah ke Israel pada tahun 1947. Masalah kewangan membelenggu pasangan itu sepanjang mereka di Israel.

Simmons sendiri semasa kecil perlu belajar meniaga buah bagi membantu pendapatan keluarga, sebelum hidup mereka berubah selepas berpindah di Amerika Syarikat.

Sama seperti Gene Simmons, Avi Arad yang lahir pada tahun 1948 di Givatayim, Israel merupakan seorang anak pelarian; ibu bapanya lari meninggalkan negara asal mereka Poland untuk menyelamatkan diri.

Hidup Arad sejak kecil penuh dengan konflik ekoran seiring dengan usaha gerakan Israel menubuhkan negara sendiri, yang bermula pada tahun kelahirannya. Arad membesar dalam suasana tidak stabil sehingga turut terlibat sebagai tentera, dalam peperangan 60 hari dalam tentera Israel pada tahun 1967. Perang itu dimenangi Israel, membawa kepada pembentukan rasmi negara itu.

Selepas tamat konflik, Arad hadir ke Amerika Syarikat menyambung pengajian dalam bidang perniagaan. Bagi menyara diri, dia bekerja sambilan sebagai seorang pemandu lori.

Minatnya terhadap komik dan permainan membawa Arad bekerja dengan 3 syarikat gergasi permainan dunia iaitu Mattel, Tyco dan Hasbro; membolehkan dirinya mengumpul pengalaman belajar dan memahami selok-belok perniagaan. Dia berjaya  membuka syarikat rekaan permainan sendiri dinamakan Toy Biz.

Pembukaan Toy Biz bersama rakan kongsi beliau Isaac Perlmutter membolehkan Toy Biz mula mengeluarkan siri permainan berasaskan watak komik Marvel. Nasib mereka mula berubah dengan lebih mendadak selepas masalah kewangan yang dihadapi syarikat penerbitan Marvel Comics sehingga berdepan status bankrap, membolehkan Toy Biz membeli Marvel.

Arad dan Toy Biz memulakan kempen rejuvenasi semula Marvel menerusi perancangan teliti, yang membawa kepada rancangan untuk memperkembangkan lagi perniagaan di bawah payung Marvel ke dalam bentuk media lain, tidak lagi terhad kepada komik dan siri animasi semata-mata.

Avi Arad adalah tulang belakang utama kepada permulaan kenaikan populariti siri filem bertemakan komik dengan penerbitan filem X-Men, sebelum benar-benar memecah pasaran dengan trilogi Spider-Man pertama lakonan Tobey Maguire.

Pada tahun 2006 dia melepaskan semua jawatan dalam Marvel bagi memulakan syarikat sendiri, tetapi terus berkhidmat sebagai produser dalam majoriti filem berasaskan komik ciptaan Marvel sehingga kini.

Isaac Perlmutter adalah individu paling tinggi jawatannya dalam Marvel Entertainment, memegang jawatan sebagai pengerusi.

Beliau dan Avi Arad sebagai rakan kongsi menyelamatkan Marvel Comics sebagai pemilik baru, sebelum kedua-duanya memperkembangkan syarikat komik itu menjadi gergasi media yang kita kenali sekarang.

Berbeza dengan Arad, Perlmutter memilih untuk terus menceburkan diri bersama Marvel secara langsung sehingga kini, dalam aspek pengurusannya. Perlmutter terkenal sebagai seorang yang lebih gemar duduk di belakang tabir, lahir pada tahun 1942 ketika Palestin masih dikuasai oleh British.

Dia menetap di Israel, terlibat dalam perang 60 hari pembebasan Israel pada tahun 1967 sebelum memberanikan diri berhijrah ke New York hanya dengan wang tunai berjumlah $250 pada usia 24 tahun......tanpa sebarang kelulusan pendidikan tinggi.

Perlmutter menyara hidup dengan menggunakan kemahirannya dalam bahasa Hebrew menjadi penterjemah dan jurucakap kepada majlis-majlis pengebumian sebelum Toy Biz mengubah nasib beliau.

Tidak banyak yang diketahui berkenaan Perlmutter ekoran sifat suka berahsia yang dimiliki beliau. Beliau terkenal kedekut, sangat penjimat serta suka mengawal situasi.

Oleh sebab itulah eksekutif di Marvel sendiri sukar bekerjasama dengan beliau kerana sifatnya yang gemar mendesak, khasnya dalam isu berkaitan hala tuju kreatif.

Namun Perlmutter adalah individu yang bertanggungjawab memperkenalkan banyak langkah penjimatan bajet semasa awal era dunia sinematik Marvel mahu bertatih, berani mengambil risiko melantik pengarah Jon Favreau yang rekodnya agak malap ketika itu untuk mengarahkan filem pertama 'Iron Man.'

Pada hari pertama pelancaran filem tersebut yang diterbitkan pada tahun 2008, Perlmutter hadir ke pawagam dengan memakai rambut dan misai palsu, bagi mengelakkan dirinya dikenali hadirin.

'Iron Man' di bawah kendalian pengarah pilihannya sendiri diterima baik peminat filem dunia, bertanggungjawab memulakan kegilaan dunia terhadap filem berasaskan komik yang nampaknya masih belum reda trendnya.


Sejarah Bagaimana Dialek Bahasa Inggeris British dan Amerika Boleh Berbeza

Walaupun Amerika Syarikat dan Britain kedua-duanya menggunakan bahasa Inggeris, terdapat banyak perbezaan antara keduanya. Malah, dari segi mata wang, penggunaan undang-undang jalan raya kini/kanan mahupun sistem pemerintahan kerajaan juga turut berlainan.

Perbezaan penggunaan bahasa Innggeris di kedua-dua buah negara ini juga berbeza dari pelbagai aspek seperti yang pernah kami tulis sebelum ini dalam artikel 8 Perbezaan Utama Bahasa Inggeris Amerika Syarikat dan British.Perbezaan ini dapat dilihat daripada pelbagai aspek antaranya kosa kota, dialek, tatabahasa dan banyak lagi dan banyak lagi.

Persoalannya, mengapakah wujud perbezaan ini? Apakah yang menyebabkan penggunaan bahasa Inggeris di kedua-dua buah negara ini terdapat perbezaan atau variasi tertentu? Kali ini kami ingin kongsikan sedikit sejarah bagaimanakah perbezaan ini terjadi.

Pertama sekali, kita perlu memahami perbezaan loghat (accent) dan dialek (dialect). Loghat adalah sebutan bahasa yang bervariasi. Dialek pula adalah kepelbagaian bahasa yang merangkumi kosa kata dan tatabahasa yang berbeza, selain sebutan.

Dua faktor penting dalam pembentukan dialek adalah pengasingan dari sumber bahasa asli dan pendedahan kepada bahasa lain. "American English" yang kita kenali dan digunakan hari ini asalnya dimulakan sebagai dialek yang dikenali sebagai “England English”.

Mengikut sejarah, orang Amerika mula menggunakan sebutan mereka sendiri dalam sebutan bahasa Inggeris hanya satu generasi setelah penjajah mula tiba di Dunia Baru (New World). Akibat terasing jauh dari bekas tanah air mereka, mereka semakin terpencil dari penutur “England English".

Nota: Istilah "New World" adalah istilah yang digunakan untuk merujuk sebahagian besar baahagian Bumi Hemisfera Barat, khususnya Amerika. Istilah ini menjadi terkenal pada awal abad ke-16, tidak lama selepas penjelajah Itali, Amerigo Vespucci menyimpulkan bahawa Amerika mewakili benua baru.

Mereka juga lebih banyak berhubungan dengan bahasa asing antaranya bahasa orang asli Amerika dan pendatang lain dari Sweden, Sepanyol, Perancis, dan Belanda. Kedua-dua faktor tersebut akhirnya menyebabkan perubahan dalam perbendaharaan kata dan tatabahasa orang Amerika, mewujudkan dialek Inggeris baru.

Sebab penting mengapa bahasa "American English" dan "British English" berbeza adalah retotisme, iaitu perubahan bunyi tertentu dalam bahasa. Dalam kes ini, perbezaan kedua-dua dialek ini dalam sebutan huruf "r" itu sendiri.

Dialek bahasa Inggeris Amerika standard - apa yang difikirkan oleh orang Amerika sebagai tidak mempunyai dialek - bersifat rhotik, yang bermaksud bahawa penutur akan membunyikan huruf “r”. Namun, bahasa Inggeris British pula tidak bersifat rhotik, jadi perkataan seperti "card" akan disebut seperti "cahd".

Pada mulanya, penutur bahasa Inggeris di kawasan jajahan British dan England menggunakan dialek rhotik. Tetapi selepas Perang Revolusi, warga kelas atasan dan menengah atas di England mula menggunakan ucapan bukan rhotik sebagai cara untuk menunjukkan status sosial mereka.

Akhirnya, perubahan ini menjadi standard sebutan yang diterima dan tersebar di seluruh negara, bahkan mempengaruhi beberapa frasa bahasa Ingggeris British yang paling popular. Tapi, orang Amerika masih mengekalkan dialek Amerika mereka yang rhotik sebahagian besarnya.

Namun, ada juga segelintir kawasan di Amerika Syarikat yang menggunakan dialek British. Bandar-bandar pelabuhan di kawasan Pantai Timur terutama di New England, mempunyai banyak hubungan dengan penggunaan bahasa tanpa sebutan R seperti orang British.

Mungkin sebahagian besar generasi muda British tidak tahu bahawa bahasa Inggeris yang digunakan mereka pada masa kini sebenarnya mempunyai banyak pengaruh daripada bahasa Perancis.

Pengaruh awal ini diterima ketika William the Conqueror menyerang Britain pada abad ke-11, membawa bersama pengaruh "Norman French" bersamanya dan menjadikannya bahasa aras tinggi yang digunakan di sekolah, mahkamah, universiti, dan kelas atasan.

Walaupun ia tidak bertahan lama, ia kemudiannya berkembang menjadi "Middle English" yang merupakan gabungan dari semua pengaruh linguistik pada masa itu. Pengaruh kali kedua pula adalah pada tahun 1700-an, dimana ketika itu ianya menjadi trend di UK untuk menggunakan perkataan dan ejaan gaya bahasa Perancis.

Namun, kerana orang Amerika ketika itu sudah menjalani kehidupan mereka jauh di seberang Atlantik dan oleh itu bahasa mereka sama sekali tidak terpengaruh dalam revolusi terhadap bahasa Inggeris mereka. Inilah sebabnya mengapa "British English" mempunyai persamaan linguistik dengan bahasa Perancis berbanding bahasa Inggeris Amerika.


Sniper Berpengalaman Ini Ugut Untuk 'Amuk' Kerana Terpengaruh Teori Konspirasi

Operasi memburu telah dimulakan kerajaan Belgium terhadap seorang askar negara itu yang merupakan seorang suspek keganasan. Suspek dikatakan hilang setelah membuat ancaman terhadap ahli virologi (pakar virus) pro-vaksin beberapa hari lalu.

Selain 250 orang anggota polis, sebanyak 150 tentera Belgium berganding bahu dalam operasi memburu suspek. Satu pasukan besar terpaksa dikerahkan memburu lelaki ini kerana ancaman tinggi yang mampu dilakukannya.

Suspek yang bernama Jurgen Conings, 46 tahun, menghilangkan diri selepas membuat ancaman terhadap kerajaan Belgium, selebriti dan seorang pendakwa persekutuan.

Lebih menakutkan, Conings dipercayai telah mencuri peluncur anti-tank, 4 roket, sebuah sub-mesingan P90, 2000 butir peluru dan beberapa bom tangan dari tempat simpanan senjata tentera.

Sebelum Conings menghilangkan diri pada 19 Mei, dia telah menulis sepucuk surat dan ditinggalkan di rumahnya. Dia menyatakan akan melakukan sesuatu yang akan "mengubah masyarakat selamanya".

Selain menyatakan bahawa keadaan di Belgium tidak akan sama lagi selepas ini, Conings juga mendakwa bahawa dia tidak akan kembali lagi.

Conings merupakan seorang penembak tepat dan jurulatih bagi tentera Belgium sebelum mereka dihantar ke misi luar negara. Dia yang berbadan sasa dan sukakan sukan tinju itu sebenarnya sudah berada dalam senarai pelampau yang dipantau agensi anti-pengganas Belgium.

Malangnya, Conings masih lagi bertugas dan mempunyai akses kepada simpanan senjata tentera. Sebahagian senjata yang dicuri suspek berjaya ditemui semula dalam sebuah SUV miliknya yang ditinggalkan di Dilsen, barat Belgium, berhampiran sempadan Belanda.

Pihak berkuasa juga tidak menolak sekiranya Conings mempunyai senjata berbahaya yang lain. Pihak berkuasa sedang aktif mencari Conings di Hoge Kempen, sebuah kasawan seluas 30,000 ekar yang meliputi hutan, tasik dan bukit berpasir.

Perdana Menteri Belgium, Alexander De Croo, memberitahu agensi berita negara itu mempersoalkan bagaimana seorang yang berada dalam senarai pemerhatian dan mempunyai idea ekstremis masih aktif dalam perkhidmatan pertahanan dan mempunyai akses kepada senjata.

Pihak polis menyeru agar sesiapa sahaja yang terlihat Conings agar tidak mendekati lelaki itu atau mengambil tindakan sendiri sebaliknya melaporkan kepada pihak berkuasa. Ini kerana Conings merupakan suspek yang sangat berbahaya.

Antara orang yang diancam oleh Conings ialah Marc Van Ranst, seorang ahli viroligi terkemuka Belgium yang menjadi tokoh penting di negara itu semasa krisis COVID-19 melanda.

Van Ranst menyokong pemberian vaksin dan sekatan sosial yang dilakukan di negara itu dan menjadi penasihat kepada pemerintah Belgium untuk melaksanakan tindakan semasa menghadapi wabak.

Van Ranst memberitahu akhbar Belga bahawa dia telah membuat aduan setelah ancaman bunuh dibuat terhadapnya di laman web Viruswaanzin (Virus Insanity), sebuah kumpulan yang membantah tindakan kerajaan dalam mengekang wabak COVID-19.

Conings pula adalah seorang pengguna media sosial yang aktif dan cenderung kepada pandangan teori konspirasi. Conings percaya bahawa COVID-19 adalah palsu dan segala sekatan yang dilakukan kerajaan mempunyai tujuan politik lain.

Ahli virologi itu dan keluarganya telah dipindahkan ke satu kawasan rahsia bagi melindungi keselamatan mereka. Pihak berkuasa segera mengambil Van Ranst di hospital manakala anaknya pula diambil di sekolah dan isterinya di rumah.

Sebenarnya, Van Ranst telah berada di bawah perlindungan polis Belgium sejak dari Julai tahun lepas lagi. September lalu, Van Ranst menjadi mangsa kritikan nasionalis dan pernah menerima ancaman bunuh kerana bercakap menentang sifat perkauman dan xenofobia (prejudis terhadap orang dari negara lain.)

Ketika ditemuramah bagaimanakah perasaannya tentang keadaan sekarang, Van Ranst berkata ini bukanlah sesuatu yang pelik kerana dia sering menerima ancaman hampir setiap hari.

Namun, ancaman yang dibuat oleh Conings dilihat begitu serius memandangkan latar belakang lelaki itu dan dia memiliki senjata berat yang amat berbahaya. Van Ranst mengaku bahawa dia agak risau dengan keadaan itu.

Dalam laporan tahunan yang diterbitkan tahun lepas, Agensi Keselamatan dan Perisikan Awam Belgium menyatakan kebimbangan mengenai ancaman ekstremis sayap kanan yang semakin berkembang di negara itu.


Mangga Guimaras : Buah 'Harumanis' Versi Filipina Yang Dilindungi Kerajaan

Di negara kita, setiap kali tibanya musim mangga berbuah - jutaan peminat buah mangga akan mula mencari mangga Harumanis, hasil keluaran negeri Perlis yang cukup terkenal.

Buah mangga Harumanis mempunyai rasa dan aroma yang unik dan sedap, membuatkan pasaran buah tersebut cukup luas, menyumbang kepada harganya yang tinggi dalam pasaran disebabkan hanya berbuah sekali setahun. Usaha untuk memperkembangkan kawasan tanamannya setakat ini masih berdepan bermacam masalah.

Selain Malaysia dan mangga Harumanis, jiran kita Filipina juga terkenal dengan versi mangga mereka yang dikenali sebagai mangga Guimaras.

Industri pertanian menjadi salah satu cabang utama ekonomi negara mereka, memaksa kerajaan Filipina 'melindungi' pasaran mangga Guimaras dengan pengenalan bermacam jenis kawalan undnag-undang.

Pertanian menjadi salah satu agenda utama dalam sektor ekonomi Filipina, diletakkan sebagai salah satu cabang fokus rancangan pembangunan Filipina 2017-2022.

Visi kerajaan mereka mahu meningkatkan penglibatan usahawan kategori pertanian, perladangan dan perikanan dalam gerak kerja ekonomi dengan menjadikan sektor tersebut sebagai daya penarik utama pelancongan, debfab beras, pisang dan mangga khasnya dijadikan fokus utama.

Wilayah Kepulauan Guimaras yang terletak di bahagian tengah Filipina, sangat terkenal sebagai kawasan penanaman utama buah mangga dengan lebih 80,000 pokok telah pun diiktiraf mencapai standard daripada jumlah 275,000 pokok kesemuanya - mengeluarkan hasil buah mangga Guimaras yang cukup terkenal dengan kemanisannya.

Hasil buah di Guimaras sebanyak 80% dieksport untuk pasaran luar sebagai sumber ekonomi penduduk setempat, daripada jumlah keseluruhan lebih 11,500 tan. Selebihnya pula dinikmati penduduk setempat berikutan bekalan yang mencukupi mampu menampung permintaan penduduk, pada harga yang sangat berpatutan.

Ada pihak mendakwa pada tahun 1995, Guinness Book of Record telah mengiktiraf mangga keluaran Filipina sebagai yang termanis dalam dunia namun carian di laman web rasmi pengendali rekod tersebut, tidak lagi menemui rekodnya.

National Mango Research and Development Center atau NMRDC ditubuhkan oleh kerajaan Filipina bagi membantu usahawan mangga melindungi serta memperkembangkan hasil tanaman mereka.

Dalam memastikan hasil mangga setiap tahun terus konsisten dari segi kualiti dan kuantitinya, kerajaan Filipina sejak tahun 1993 semasa pemerintahan Presiden Fidel Ramos, telah mewartakan undang-undang khas bagi melindungi kawasan tersebut.

Keseluruhan Kepulauan Guimaras diisytiharkan sebagai Zon Kuarantin Khas, di mana orang luar tidak akan dibenarkan sama sekali membawa masuk buah atau biji benih mangga dari luar ke dalam zon tersebut.

Selain itu usaha besar-besaran bagi membasmi dua serangga utama buah mangga dari jenis mango pulp weevil dan mango seed weevil menjadi tanggungjawab penuh kerajaan. Undang-undang yang dikenali sebagai Proklamasi No. 314 ini diperkenalkan bagi memastikan serangga musuh utama buah mangga serta baka mangga yang ditanam di situ terus terpelihara.

Semua buah-buahan yang dibawa masuk ke kepulauan itu perlu menjalani pemeriksaan terlebih dahulu oleh pihak berkuasa, disediakan dana khas setiap tahun dalam belanjawan kerajaan dalam menjamin status zon perlindunagn di zon tersebut tidak terjejas.

Masih ingat bagaimana kami katakan setiap kali tiba musim mangga, setiap lapisan masyarakat Filipina mampu menikmati hasil tanaman mereka - berbeza dengan kita yang terpaksa melopong melihat tingginya harga Harumanis dalam pasaran?

Setiap tahun di Guimaras, akan diadakan perayaan selama 2 minggu lamanya bagi meraikan hasil yang mereka terima tahun tersebut, dikenali dengan nama Festival Mangga atau 'Manggahan Festival.'

Tradisi yang dimulakan sejak tahun 1993 di Guimaras, diperkenalkan oleh (bekas) Gabenor mereka Emily Lopez bagi meraikan pengisytiharan kawasan tersebut sebagai sebuah wilayah turut sama mula menjadi festival meriah bagi meraikan musim mangga.

'Manggahan Festival' dimulakan dengan perlumbaan motorsikal 'Jelajah Guimaras' sejauh 111 kilometer sebagai aksi pembuka selain festival muzik, tarian, jualan dan pameran dibuat sebagai pengisi majlis.

Bagi mereka yang betul-betul nak makan mangga pula, ada penganjur yang membuka penyertaan acara makan bufet buah mangga tempatan dengan kadar bayaran sebanyak 100 peso atau RM8.63 seorang.

Setiap orang akan diberikan masa 30 minit di mana dia boleh makan sebanyak mana pun mangga yang dia mahu.

Marilah kita sama-sama doakan agar projek tanaman Harumanis di Perlis dapat diperkembangkan, sehingga mampu mendatangkan pulangan menguntungkan kepada pengusahanya dan dalam masa yang sama, mampu dinikmati segenap lapisan masyarakat kita.

Sekiranya kita dapat membudayakan Harumanis dalam siri festival masyarakat kita, tak susah untuk membayangkan kita mempunyai tradisi setahun sekali beramai-ramai berkunjung ke Perlis untuk menikmati bufet Harumanis.

Penulis sanggup meredah perjalanan itu kalau harganya RM10 satu kepala. Jual mahal kepada orang luar, berilah makan murah-murah kepada orang tempatan.


Pemuda Thailand Ini Menjadi Jutawan Dengan Produk Rumpai Kering

Tuah ayam nampak di kaki, tuah manusia tiada siapa yang tahu. Pepatah ini mungkin sesuai dengan seorang pemuda yang menjadi jutawan di Thailand melalui perniagaan menjual produk rumpai laut kering. Siapa sangka, dengan hanya menjual snek ini mampu menjadikan seseorang itu seorang jutawan.

Ketika menjual pelbagai produk makanan di gerainya, tanpa disangka-sangka produk rumpai lautnya mendapat sambutan hangat. Dari situ beliau telah mengambil keputusan bijak untuk memfokuskan kepada penjualan satu produk sahaja iaitu snek rumpai kering sahaja sehingga membolehkannya menjadi seorang jutawan.

Lelaki yang dimaksudkan ini adalah seorang pemuda dari Thailand bernama Aitthipat Kulapongvanich pemilik jenama snek Tao Kae Noi yang produknya popular di pasaran negara-negara Asia Pasifik. Kali ini kami ingin berkongsi kisah kejayaannya dengan harapan dapat memberi inspirasi kepada para pembaca Iluminasi.

Pada usia 16 tahun, beliau mempunyai ketagihan bermain permainan video Everquest dan merupakan antara permain terbaik dalam permainan ini. Kerana kepakarannya bermain permainan ini, beliau berjaya memperoleh banyak barangan (item) berharga dalam permainan ini.

Dari situ, pemain permainan ini dari seluruh dunia terutama dari Amerika Syarikat mula menghubunginya untuk membeli koleksi barangan unik yang dimilikinya. Hanya dengan menjual pelbagai koleksi barangan unik dalam permainan video ini, beliau memperoleh kira-kira $10 ribu setiap bulan.

Inilah pengalaman pertamanya berniaga. Dengan pendapatan $10 ribu sebulan, ianya cukup banyak bagi remaja seusianya. Pada usia 17 tahun, beliau melanjutkan pelajarannya di University of the Thai Chamber of Commerce (UTCC).

Malangnya, pada tahun yang sama, perniagaan ibu bapanya menghadapi krisis kewangan sehingga diisytiharkan muflis kerana berhutang sehingga $10 juta. Kerana desakan hidup, beliau akhirnya memutuskan untuk berhenti belajar untuk menolong keluarganya.

Antara langkah yang diambil untuk membantu keluarganya adalah beliau juga telah mengambil keputusan menjual akaun atau ID permainannya dengan nilai yang agak besar. Wang yang diperolehi ini kemudiannya telah digunakan sebagai modal berniagaan barunya.

Perjalanan bisnesnya di permulaannya sangat mencabar. Beliau pernah cuba menjual makanan dan kopi di depan kampusnya, melabur dan menjual pemain CD murah namun semua rancangannya tidak berjaya. Kegagalan ini menyebabkannya kehilangan sejumlah besar wang daripada wang yang diperolehi hasil dari menjual ID permainannya.

Suatu hari, ketika beliau pergi ke China Town di Bangkok, beliau melihat bahawa ramai orang suka membeli buah berangan (chestnut) goreng gula. Pada masa itu, produk seperti itu hanya boleh ditemui di China Town sahaja. Dari situ, beliau mendapat idea untuk menjualnya di pusat membeli-belah utama.

Ternyata ideanya ini cukup bagus dan mendatangkan pendapatan lumayan padanya. Bayangkan, dalam tempoh hanya satu setengah tahun, beliau telah berjaya membuka lebih dari 30 kedai chestnut di pasar raya besar TESCO dan Carrefour, 2 pasar raya terbesar di Thailand. Ketika itu, beliau hanyalah berusia 18 tahun.

Disangka panas sampai ke petang, rupanya hujan di tengah hari. Begitulah nasib pemuda ini dalam dunia perniagaan yang ada turun naiknya ini. Ketua Pegawai Eksekutif baru yang dilantik oleh TESCO Lotus (di mana terdapat lebih daripada 25 cawangan) tidak membenarkannya menjual buah berangan di TESCO Lotus.

Larangan ini adalah kerana asap daripada kedainya ini mengeluarkan bau yang  mudah merebak ke keseluruhan pasar raya tersebut dan merosakkan siling. Akibat daripada larangan ini, beliau terpaksa memutuskan untuk memasak buah berangan di luar pusat membeli-belah dan kemudian dihantar ke kedai.

Akibat daripada perubahan ini, hasil pendapatan dari penjualan buah berangannya turun sebanyak 50 peratus. Untuk meningkatkan kembali jualannya, beliau kemudian telah menambah dan menjual produk makanan sampingan lain seperti produk buah-buahan kering dan rumpai laut goreng.

Setelah beberapa bulan, beliau melihat hasil pendapatan daripada jualan produk rumpai laut gorengnya telah mengtasai pendapatan daripada hasil jualan buah berangan dan menjadi produk terlaris. Di sinilah bermulanya empayar bisnes rumpai lautnya pada usia 19 tahun.

Beliau mengambil keputusan untuk memfokuskan kepada produk rumpai laut dengan menubuhkah satu kumpulan kecil pekerja yang bekerja di dapur di rumahnya untuk menghasilkan lebih banyak rumpai laut goreng. Untuk mengembangkan bisnes rumpai laut gorengnya, beliau cuba untuk memasarkannya melalui rangkaian kedai serbaneka 7-Eleven.

Pada mulanya, pihak pengurusan 7-Eleven menolak permintaannya kerana pembungkusan produk rumpai lautnya terlalu buruk iaitu beg plastik yang hanya ditampal dengan pelekat. Beliau menghabiskan masa berbulan-pihak bulan untuk mengubahsuai reka bentuk pembungkusan sehinggalah akhirnya pengurusan 7-Eleven berpuas hati.

Sebelum produknya dibenarkan masuk ke 7-Eleven, pihak pengurusan 7-Eleven telah meminta untuk mengunjungi kilangnya untuk memastikan kualiti makanan dan memastikan rumpai lautnya dapat dibekalkan di 3000 cawangan di seluruh Thailand. Dengan hanya enam pekerja di dapurnya, tidak mungkin permintaan itu dapat dipenuhinya.

Bagi memastikan permintaan ini dapat dipenuhi, beliau memutuskan untuk menjual perniagaan buah berangannya bagi membiayai pelaburan untuk membeli lebih banyak peralatan dan mengambil lebih banyak pekerja untuk meningkatkan jumlah  pengeluaran.

Tidak lama selepas lawatan pihak 7-Eleven ke kilangnya, beliau telah mendapat pesanan pertama dari 7-Eleven sebanyak 72,000 bungkus rumpai laut goreng dalam masa 45 hari. Dari situ, perniagaan rumpai laut gorengnya berkembang pesat. 2 tahun kemudian produk rumpai laut gorengnya mula dieksport ke Singapura dan Hong Kong.

Pada usia 26 tahun, produk syarikatnya Tao Kae Noi boleh didapati di 19 negara termassuk Amerika Syarikat, UK, Kanada dan Australia. Beliau berjaya menjadi jutawan termuda Thailand dengan nilai bersih THB 1 bilion ($ 33 juta). Kisah kejayaan pemuda ini turut dijadikan jalan cerita bagi filem The Billionaire yang ditayangkan di Thailand pada 20 Oktober 2011..


Kisah Pembedahan Pemindahan Zakar Pertama Dunia di China

Satu perkara paling ditakuti semua manusia adalah bila kita perlu berdepan kegagalan organ tubuh, tak kiralah di bahagian mana sekalipun yang akan mula membataskan fungsi tubuh kita.

Bagi seorang lelaki, kegagalan untuk mempunyai zakar yang sempurna serta gagal berfungsi dengan baik, merupakan satu igauan yang sangat mengerikan. Ehem, ehem. Begitulah yang berlaku kepada seorang lelaki tidak dinamakan di Guangzhou, China.

Selepas terlibat dalam kemalangan, alat kelaminnya terjejas mengakibatkan sebahagian besar zakarnya rosak tidak lagi mampu menjalankan aktiviti perkumuhan dan seksual.

Dia terpilih untuk menjadi calon menjalani prosedur pembedahan perpindahan zakar, selamat menjadi individu pertama di dunia menerima organ zakar baru menerusi pembedahan.

Kemalangan teruk yang dialami oleh pesakit - kita namakan sebagai Lelaki A sahaja, menyebabkan apa yang tinggal hanyalah cebisan sepanjang 1cm zakar yang tidak mampu menjalankan sebarang fungsi.

Lelaki A dan pasangannya dilaporkan sangat-sangat berharap agar pembedahan yang belum pernah dicuba itu dapat diteruskan, bagi membolehkan dia menjalani hidup normal sebagai lelaki.

Selepas perbincangan di antara pakar-pakar perubatan di Hospital Guangzhou, China berkenaan kesesuaian beliau untuk menjadi calon serta kesannya kepada pesakit, panel bersetuju untuk meluluskan pembedahan itu.

Pihak hospital berjaya mendapatkan zakar ganti yang bakal digunakan dalam pembedahan itu daripada seorang pesakit berusia 22 tahun, yang otaknya sudah gagal berfungsi. Ibu bapa kepada penderma zakar itu bersetuju untuk membenarkan pembedahan itu dijalankan.

Zakar sepanjang 10 cm milik pemuda itu akan dicantumkan dengan Lelaki A yang ketika itu berusia 44 tahun, diharap dapat mengembalikan fungsi perkumuhan dan seksualnya.

Selepas lebih 8 bulan persediaan dilakukan bagi menentukan kesesuaian serta kajian berkenaan kesan yang bakal berlaku, pembedahan itu dimulakan mengambil masa selama lebih 15 jam.

Doktor berjaya menyambung salur darah antara kedua-dua zakar, melayakkan pembedahan itu dianggap satu kejayaan besar kali pertama terjadi dalam sejarah dunia perubatan. Rawatan susulan selepas itu menunjukkan tanda-tanda positif.

Pengaliran darah ke kawasan yang sepatutnya berlaku dengan lancar. Pemulihan pada kulit yang dipotong juga berlaku mengikut kadar yang diramal. Lelaki A terus dirawat menggunakan antibiotik, berjaya membuang air kecil kali pertama pada hari ke 10 selepas pembedahan.

Itu satu petanda yang cukup baik untuk beliau. Tidak ada tanda-tanda berlakunya penolakan oleh tubuh Lelaki A terhadap zakar yang diterimanya.

Satu masalah yang gagal diramal oleh pihak perubatan sebelum pembedahan, adalah masalah penerimaan organ baru itu dari aspek psikologi.

Isteri Lelaki A mula menyuarakan rasa kurang senang dengan 'rupa bentuk' zakar suaminya, disebabkan oleh bentuknya yang kurang sempurna. Disebabkan pendapat isterinya sendiri, Lelaki A mula merasa tertekan walaupun dia sudah dimaklumkan berkemungkinan cerah bakal memiliki zakar gantian yang mampu berfungsi dengan baik.

Isterinya dilaporkan sukar untuk melihat zakar tersebut, disebabkan oleh perbezaan rupa bentuknya serta ketaksamarataan saiz diantara zakar asal suaminya yang tinggal sepanjang 1cm dengan zakar derma yang dilaporkan mempunyai ukur lilit lebih besar.

'Bengkak' pada bentuk zakar itu menyebabkan si isteri mula mengadu dan Lelaki A akhirnya memilih untuk menghormati pandangan isterinya, terpaksa mengambil keputusan yang cukup berat.

Pada hari ke 15 selepas pembedahan, Lelaki A mengumumkan kepada pihak doktor bahawa dia berhasrat agar zakar yang sudah selamat dicantum itu dipotong semula, bagi mengelakkan masalah lebih besar berlaku di masa depan di antara dia dan isterinya.

Permintaan itu mencetuskan perdebatan hangat di kalangan ahli perubatan, khasnya pihak yang mendakwa pihak hospital gagal mengambil kira faktor psikologi pasca-pembedahan sebagai satu faktor penting dalam proses penyembuhan pesakit serta pasangan.

Ini kerana berdasarkan banyak kes pemindahan organ luaran, sudah acapkali pesakit yang selamat menjalani pembedahan berdepan masalah psikologi, yang seterusnya menjurus kepada penolakan organ tersebut dari segi mental.

Antara kes popular penolakan organ ini melibatkan seorang lelaki bernama Clint Hallam dari New Zealand yang mahu tangan yang telah disambungkan kepada tubuhnya, dipotong semula selepas 3 tahun pembedahan selamat dilakukan.

Isabelle Dinoire, wanita pertama di dunia selamat menjalani proses perpindahan wajah melalui pembedahan pada tahun 2005, dilaporkan mengalami masalah sindrom penolakan wajah sendiri ekoran tidak dapat menerima wajah orang lain yang dicantumkan ke wajahnya.

Ekoran penolakan itu, Isabelle sengaja berhenti mengambil ubat-ubatan yang sepatutnya diambil bagi membantu memperkuatkan struktur kulit sehingga wajah barunya mula meleret jatuh.

Dalam kes Lelaki A, kesan psikologi yang kuat dilaporkan berlaku kepada isteri beliau, bukanlah Lelaki A sendiri.

Keputusan yang telah dibuat memaksa pihak perubatan memotong semula zakar yang telahpun selamat tercantum, mengembalikan organ sulit Lelaki A kepada asal pada hari ke 15.

Ekoran tindakan tersebut, banyak pihak khasnya pakar perubatan lain mengkritik tindakan yang dibuat pihak hospital, disebabkan oleh ketercepatan tindakan itu sedangkan tempoh pemulihan baru saja berlangsung selama 15 hari selepas pembedahan.

Pemotongan semula dikatakan sepatutnya boleh ditangguhkan bagi memberikan masa kepada pasangan tersebut untuk memproses perubahan yang berlaku, serta diberikan bantuan psikologi dalam usaha menangani masalah yang boleh timbul.

Malangnya, nasi sudah menjadi bubur. 10 cm sudah kembali menjadi 1 cm. Tidak diketahui apakah nasib pasangan suami isteri itu ketika ini, selepas pembedahan bagi membuang zakar derma itu dilakukan.

Begitulah kisah pembedahan perpindahan zakar pertama di dunia berjaya dilakukan, sebelum diputar semula prosesnya disebabkan oleh tekanan psikologi yang dialami isteri - yang tidak dapat menerima zakar suami yang sudah berlainan rupa.

Itulah juga bukti dunia nyata kasih sayang seorang suami kepada isterinya.